**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΖ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΔΗΜΟΣΙΑΣ ΔΙΟΙΚΗΣΗΣ, ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 7 Δεκεμβρίου 2017, ημέρα Πέμπτη και ώρα 14.40΄, στην Αίθουσα Γερουσίας, συνήλθαν σε κοινή συνεδρίαση η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης και η Διαρκής Επιτροπή Παραγωγής και Εμπορίου, υπό την προεδρία της κυρίας Χαράς Καφαντάρη, Προέδρου της Διαρκούς Επιτροπής Παραγωγής και Εμπορίου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης «Αδειοδότηση διαστημικών δραστηριοτήτων – Καταχώριση στο Εθνικό Μητρώο Διαστημικών Αντικειμένων – Ίδρυση Ελληνικού Διαστημικού Οργανισμού και λοιπές διατάξεις» (3η συνεδρίαση).

Στη συνεδρίαση παρέστησαν ο Υπουργός Ψηφιακής Πολιτικής, Τηλεπικοινωνιών και Ενημέρωσης, κ. Νίκος Παππάς καθώς και αρμόδιοι υπηρεσιακοί παράγοντες.

Η Προεδρεύουσα των Επιτροπών, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγων των μελών της Επιτροπών.

Από τη Διαρκή Επιτροπή Δημόσιας Διοίκησης, Δημόσιας Τάξης και Δικαιοσύνης, παρόντες ήταν οι Βουλευτές κ.κ. Αθανασίου Νάσος, Αραχωβίτης Σταύρος, Γάκης Δημήτρης, Γκιόλας Γιάννης, Δέδες Ιωάννης, Θελερίτη Μαρία, Κοζομπόλη Παναγιώτα, Μορφίδης Κώστας, Μπαλλής Συμεών, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Πρατσόλης Αναστάσιος, Ακριώτης Γεώργιος, Κυρίτσης Γεώργιος, Στέφος Ιωάννης, Ντζιμάνης Γεώργιος, Τζαμακλής Χαρίλαος, Μεϊκόπουλος Αλέξανδρος, Τσόγκας Γεώργιος, Χριστοδουλοπούλου Τασία, Ψυχογιός Γεώργιος, Ασημακοπούλου Άννα – Μισέλ, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Γκιουλέκας Κωνσταντίνος, Κυριαζίδης Δημήτριος, Τασούλας Κωνσταντίνος, Χαρακόπουλος Μάξιμος, Μανιάτης Ιωάννης, Παπαθεοδώρου Θεόδωρος, Γερμενής Γεώργιος, Ηλιόπουλος Παναγιώτης, Λαγός Ιωάννης, Λαμπρούλης Γεώργιος, Δελής Ιωάννης, Συντυχάκης Εμμανουήλ, Σαρίδης Ιωάννης, Δανέλλης Σπυρίδων, Καρράς Γεώργιος – Δημήτριος, Παναγούλης Ευστάθιος και Παπακώστα – Σιδηροπούλου Αικατερίνη.

Από τη Διαρκή Επιτροπή Παραγωγής και Εμπορίου, παρόντες ήταν οι Βουλευτές κ.κ. Κατσαβριά - Σιωροπούλου Χρυσούλα, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Δημήτρης (Μίμης), Δρίτσας Θεόδωρος, Θεοφύλακτος Γιάννης, Ιγγλέζη Κατερίνα, Καματερός Ηλίας, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σπαρτινός Κώστας, Συρμαλένιος Νίκος, Τελιγιορίδου Ολυμπία, Τριανταφύλλου Μαρία, Τριανταφυλλίδης Αλέξανδρος, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Γιόγιακας Βασίλειος, Δήμας Χρίστος, Κατσαφάδος Κωνσταντίνος, Κόνσολας Εμμανουήλ, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Τσιάρας Κωνσταντίνος, Αρβανιτίδης Γεώργιος, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Κατσώτης Χρήστος, Μωραΐτης Νικόλαος, Λαζαρίδης Γεώργιος και Αμυράς Γεώργιος.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κυρίες και κύριοι συνάδελφοι, είμαστε στην 3η συνεδρίαση, στη συζήτηση κατ’ άρθρον του νομοσχεδίου.

Πριν δώσω τον λόγο στον κ. Υπουργό, θα ψηφίσουμε επί της αρχής.

Τον λόγο έχει ο Εισηγητής του ΣΥΡΙΖΑ ο κ. Κάτσης.

ΜΑΡΙΟΣ ΚΑΤΣΗΣ(Εισηγητής του ΣΥΡΙΖΑ): Ναι.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ναι.

Τον λόγο έχει η Εισηγήτρια της Ν.Δ., κυρία Ασημακοπούλου.

ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Ν.Δ.): Όχι.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Όχι.

Τον λόγο έχει ο Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ, ο κ. Μανιάτης.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Επιφύλαξη.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Επιφύλαξη.

Τον λόγο έχει ο Ειδικός Αγορητής του Λαϊκού Συνδέσμου - Χρυσή Αυγή, ο κ. Λαγός.

ΙΩΑΝΝΗΣ ΛΑΓΟΣ (Ειδικός Αγορητής του Λαϊκού Συνδέσμου - Χρυσή Αυγή): Επιφυλασσόμαστε.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Επιφύλαξη.

Τον λόγο έχει ο Ειδικός Αγορητής του Κ.Κ.Ε., ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.): Όχι , κυρία Πρόεδρε.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Όχι.

Τον λόγο έχει ο Ειδικός Αγορητής των Ανεξάρτητων Ελλήνων, ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των ΑΝ.ΕΛ.): Ναι.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ναι.

Τον λόγο έχει ο Ειδικός Αγορητής του «Ποταμιού», ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Επιφύλαξη.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Επιφύλαξη.

Τον λόγο έχει ο Ειδικός Αγορητής της Ένωσης Κεντρώων, ο κ. Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Επιφύλαξη.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Επιφύλαξη.

Συνεπώς, με βάση την ψηφοφορία, το σχέδιο νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης ψηφίστηκε, κατά πλειοψηφία, επί της αρχής.

Κύριε Μανιάτη, εγώ ανήγγειλα ότι θα μιλήσει πρώτα ο κ. Υπουργός και μετά εσείς.

ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης):*.*Κυρία Πρόεδρε, αν έχει σοβαρή δουλειά, να πάρει τον λόγο.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Επειδή είναι σοβαρό το θέμα - το καταλαβαίνω – και αφού το δέχεται και ο κ. Υπουργός, δίνω τον λόγο στον κ. Μανιάτη.

ΙΩΑΝΝΗΣ ΜΑΝΙΑΤΗΣ (Ειδικός Αγορητής της Δημοκρατικής Συμπαράταξης ΠΑΣΟΚ-ΔΗΜΑΡ): Θα είμαι πολύ πιο σύντομος, για λιγότερο από πέντε λεπτά. Ευχαριστώ και τον κ. Υπουργό και τους συναδέλφους γιατί πρέπει να φύγω αμέσως μετά.

Κύριε Υπουργέ, στα άρθρα από 1 έως 17 - νομίζω σωστά μέτρησα - προβλέπονται 24 δικές σας Υπουργικές Αποφάσεις. Η ερώτησή μου είναι πολύ καθαρή και σαφής. Όλα αυτά τα ζητήματα των αδειοδοτήσεων, των κυρώσεων, του ελέγχου των δραστηριοτήτων, μέχρι πότε θα είναι στον Υπουργό; Γιατί προσπάθησα να βρω το άρθρο, με το οποίο εύλογα αναμένει κάποιος ότι με την συγκρότηση του Ελληνικού Διαστημικού Οργανισμού αυτά όλα θα πρέπει να μεταφερθούν στον Οργανισμό, και δεν το είδα πουθενά. Κατά συνέπεια, θεωρώ, εάν δεν έχει διαφύγει της προσοχής μου, ότι όλα αυτά που, ως αρμοδιότητα, ζητάτε από το Εθνικό Κοινοβούλιο έχουν νόημα μέχρι να δημιουργηθεί ο Οργανισμός, αλλιώς πρόκειται για μια παντοκρατορία του Υπουργού που δεν μπορεί να ισχύσει.

Η δεύτερη παρατήρηση, για τα άρθρα 18 έως 24, σχετίζεται με το χρονοδιάγραμμα της δημιουργίας του Οργανισμού. Ομολογώ ότι δεν καταλαβαίνω γιατί χρειάζεστε δύο χρόνια για να τον συγκροτήσετε. Είναι ένας Οργανισμός, του οποίου το Διοικητικό Συμβούλιο αποτελείται από ανθρώπους που θα διορίσουν οι Υπουργοί. Δεν πρόκειται να κάνετε καμιά προκήρυξη, δεν πρόκειται να μεσολαβήσουν καθόλου διαστήματα. Γιατί, για παράδειγμα, δεν αναφέρετε πως, αντί για τη δημιουργία του Οργανισμού κατά μέγιστο στα δύο χρόνια, η δημιουργία του Οργανισμού και η συγκρότηση του Δ.Σ. να γίνει το μέγιστο σε ένα τρίμηνο από σήμερα, δηλαδή από την ημέρα που θα δημοσιευθεί στο ΦΕΚ το νομοσχέδιο.

Τρίτη παρατήρηση. Παίρνω αφορμή και από την παρατήρηση του κ. Κριμιζή, ενός ανθρώπου τον οποίο όλοι μας, όχι απλώς σεβόμαστε, αλλά ακολουθούμε τη γνώμη του «κατά γράμμα» σε αυτά, γιατί είναι ένας κορυφαίος Έλληνας επιστήμονας.

Ο κ. Κριμιζής έχει δίκιο όταν σας ζητάει να καταργήσετε το Συμβούλιο Διαστημικής Πολιτικής, διότι η συγκρότησή του προβλέπεται να γίνει - και μου κάνει εντύπωση αυτό - από υπηρεσιακούς ανθρώπους, από το Γενικό Γραμματέα «τάδε», το Γενικό Διευθυντή «δείνα», τον εκπρόσωπο, δηλαδή ανθρώπους τους οποίους έτσι και αλλιώς η πολιτεία και οι Υπουργοί τους έχουν στη διάθεσή τους οποιαδήποτε στιγμή.

Δεν υπάρχει κανένας λόγος να συγκροτήσετε ένα Συμβούλιο Διαστημικής Πολιτικής από ανθρώπους που βρίσκονται «στη διπλανή σας πόρτα». Αντίθετα, έχει εξαιρετικό ενδιαφέρον και, από τη δική μας πλευρά, θα το θεωρούσαμε εξαιρετικά χρήσιμο να διαμορφώσετε ένα Συμβούλιο Διαστημικής Πολιτικής, το οποίο να συγκροτείται από εκπροσώπους των ελληνικών Πανεπιστημίων, της αγοράς και πολύ περισσότερο από εκπροσώπους των Ελλήνων της διασποράς που διαπρέπουν είτε σε Πανεπιστήμια, είτε στον ιδιωτικό τομέα εκτός Ελλάδος.

Αυτό θα είχε πράγματι νόημα και μάλιστα εγώ θα πρότεινα να βάζετε και υποχρεωτική συνεδρίαση αυτού του οργάνου, που θα συμβουλεύει την Πολιτεία, κατ’ ελάχιστον δύο φορές το χρόνο, για να έχει ένα νόημα.

Η τέταρτη και η προτελευταία παρατήρηση αφορά στο άρθρο 21. Έχουμε σοβαρότατες επιφυλάξεις για όλα αυτά που σχετίζονται με τις προσλήψεις προσωπικού. Δεν σας εμπιστευόμαστε. Πολύ δε περισσότερο, γιατί δεν λέτε πόσους υπαλλήλους, πόσα στελέχη εκτιμάτε ότι θα χρειαστείτε με σχέσεις εργασίας ιδιωτικού δικαίου αορίστου ή ορισμένου χρόνου; Κατά συνέπεια, σε καμία περίπτωση δεν μπορεί αυτό να γίνει αποδεκτό, μια αόριστη εκτίμηση του προσωπικού.

Επίσης, δεν μπορεί να γίνει αποδεκτό αυτό που ζητάτε, να προσλάβετε δηλαδή, κατά παρέκκλιση κάθε άλλης διάταξης, 10 ειδικούς επιστήμονες. Κατά παρέκκλιση τίνος; Ποιας διάταξης και γιατί; Όπως επίσης και οι αποσπάσεις πάλι κατά παρέκκλιση. Γιατί πάλι κατά παρέκκλιση και από πού;

Άρα, το άρθρο 21 έχει σοβαρότατα προβλήματα.

Κύριε Υπουργέ, μια τελευταία ερώτηση, γιατί δεν είδα κάτι σχετικό πουθενά. Λέτε ότι τα όργανα διοίκησης του φορέα είναι το Δ.Σ. κ.λπ. και ασφαλώς και η Γενική Συνέλευση. Ποιος είναι η Γενική Συνέλευση; Ο Υπουργός Ψηφιακής Πολιτικής; Ο Υπουργός Οικονομικών; Και οι δύο μαζί; Γιατί δεν το είδα πουθενά, εκτός αν μου διέφυγε. Πρέπει να ορίσετε ποιος είναι η Γενική Συνέλευση εκ μέρους του Ελληνικού Δημοσίου. Ευχαριστώ πολύ, κυρία Πρόεδρε. Αυτές ήταν οι παρατηρήσεις μου.

ΧΑΡΑ ΚΑΦΑΝΤΑΡΗ (Προεδρεύουσα της Επιτροπής): Τον λόγο έχει ο Υπουργός Ψηφιακής Πολιτικής, Τηλεπικοινωνιών και Ενημέρωσης, κ. Νικόλαος Παππάς.

ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης): Κυρίες και κύριοι βουλευτές, νομίζω ότι πρέπει με ικανοποίηση να προσερχόμαστε όλοι σε αυτή τη συνεδρίαση, διότι διαπιστώσαμε, από τις δύο πρώτες συνεδριάσεις των Επιτροπών της Βουλής, ότι υπάρχουν οι δυνατότητες ευρύτατων συνεργασιών, πρώτον, και, δεύτερον, είναι μια πρωτοβουλία νομοθετική την οποία έχει αγκαλιάσει η επιστημονική κοινότητα. Αυτό βεβαίως βρίσκεται σε απόλυτη αντιδιαστολή - για να μην πω «έτη φωτός μακριά», για να είμαι και συμβατός με το αντικείμενο της συζήτησης - από το είδος της συζήτησης που επικράτησε, όταν υπήρξε η πρώτη εξαγγελία για τον Διαστημικό Οργανισμό.

Έρχομαι εδώ, ενώπιόν σας, να επαναλάβω ότι, ως εκπρόσωποι του ελληνικού λαού, όλοι μας, η πρώτη και μέγιστη ευθύνη που έχουμε είναι ακριβώς να τον ενημερώσουμε για το πώς αυτός ο οργανισμός, για το πώς η ανάπτυξη της διαστημικής βιομηχανίας, η ανάπτυξη της έρευνας διαστημικών εφαρμογών μπορεί να βελτιώσει τη ζωή των πολιτών. Αυτό είναι, νομίζω, το ύψιστο χρέος μας και είναι επειδή ακριβώς δεν λείπει τίποτα από τη χώρα, ούτε οι επιστήμονες, ούτε η επιχειρηματικότητα, ούτε η πολιτική ωριμότητα και αυτό νομίζω πρέπει να αποδειχθεί και στη συνεδρίαση της Επιτροπής και της Ολομέλειας, όταν το νομοσχέδιο θα έρθει στην Ολομέλεια προς ψήφιση.

Δεν λείπει, λοιπόν, τίποτα από τη χώρα. Η χώρα έχει να παίξει έναν πάρα πολύ κρίσιμο ρόλο, γεωπολιτικό και γεωστρατηγικό, και η ανάπτυξη του διαστημικού κλάδου και της έρευνας και της καινοτομίας και της βιομηχανίας και των προϊόντων έχει πάρα πολύ μεγάλη σημασία. Αυτό νομίζω ότι είναι κάτι το οποίο θα πρέπει να το επικροτήσουν όλες οι πολιτικές δυνάμεις. Ελπίζω η συζήτηση να μας δώσει τη δυνατότητα να είμαστε δημιουργικοί. Θα εξαντλήσουμε κάθε περιθώριο να πείσουμε όλες τις πολιτικές δυνάμεις – και κυρίως τις πολιτικές δυνάμεις οι οποίες επιφυλάχθηκαν για το σύνολο του νομοσχεδίου μέχρι την Ολομέλεια – ούτως ώστε να το υπερψηφίσουν και να βάλουμε έτσι μια σφραγίδα θετική και ευρύτατων συναινέσεων, γύρω από αυτό το ζήτημα.

Άκουσα – επιτρέψτε μου μια μικρή παρέκβαση – σήμερα το πρωί κάποια πράγματα ακατανόητα. Διότι, έχουμε την πρόοδο των διαπραγματεύσεων στο πλαίσιο του SEDDIF, μιας οικειοθελούς συνάντησης μεταξύ γειτονικών χωρών, στην οποία τα πράγματα πήγαν πάρα πολύ καλά και θα έπρεπε να συγχαρούμε την διαπραγματευτική μας ομάδα που εμείς συγκροτήσαμε για να διαπραγματευτεί τις συχνότητες τις οποίες θα αξιοποιεί η χώρα. Οι συχνότητες της χώρας ήταν – βρισκόμαστε σε δημόσια συνεδρίαση και δεν θέλω να χρησιμοποιήσω βαριά έκφραση – σε κατάσταση που, ας πούμε, δεν ήταν αυτή που έπρεπε και πάμε από τους 2,5 διαύλους στους 7. Αυτό, αντί να γίνει αντικείμενο επαίνου – αφήστε την πολιτική ηγεσία, διότι αντιλαμβάνομαι και τις πολιτικές σκοπιμότητες – προς τους ανθρώπους, τους τεχνοκράτες – που σας βεβαιώ ότι δεν είναι Συριζαίοι – οι οποίοι ξόδεψαν ώρες ατελείωτες σε διαπραγματεύσεις για να κατοχυρώσει η Ελλάδα συχνότητες και να οριοθετηθούμε σε σχέση με τις γειτονικές χώρες, γίνεται αντικείμενο φθηνής πολιτικής αντιπαράθεσης και μάλιστα για ένα ζήτημα το οποίο είναι του περασμένου έτους. Όλοι οι δρόμοι οδηγούν πια σ' αυτό το διαγωνισμό. Δεν ξέρω πραγματικά τι άλλο θα ακούσουμε. Δεν ξέρω τι άλλο θα ακούσουμε. Το λέω με μεγάλη δόση πολιτικής απογοήτευσης, διότι περίμενα πραγματικά ένα επίπεδο στην αντιπαράθεση, το οποίο δεν έχω τη χαρά να το αντιληφθώ μέχρι στιγμής.

Συνεπώς, η χώρα έφυγε από την αδράνεια.

Από τα μέσα της δεκαετίας του 2000, υπήρχε η πλήρης απραξία σε σχέση με αυτό το ζήτημα, ενώ αυτή τη στιγμή έχουμε πραγματικά κατοχυρώσει δικαιώματα και συχνότητες, οι οποίες θα αρχίσουν, μετά από συντονισμό, να αποδίδονται το 2022 - 2023.

Να καταλαβαίνουμε τι λέμε εδώ, να συνεννοούμαστε μεταξύ μας και να μη χρησιμοποιούμε φτηνούς εντυπωσιασμούς, για να καταλήξουμε με οποιοδήποτε επιχείρημα, ακόμη και με επιχειρήματα που είναι μεταξύ τους αντικρουόμενα, στο ίδιο συμπέρασμα, ότι κακώς γίνεται αυτός ο διαγωνισμός για τις άδειες. Και αυτό είναι, πραγματικά, αξιοσημείωτο, κυρίες και κύριοι βουλευτές.

Το νομοσχέδιο έχει συγκροτηθεί με βάση τον πρότυπο νόμο, ο οποίος συζητήθηκε και κυρώθηκε στην Επιτροπή Ειρηνικής Χρήσης Διαστήματος του Οργανισμού Ηνωμένων Εθνών. Καλώ όλες τις πολιτικές δυνάμεις να το διαβάσουν και θα το καταθέσω στα πρακτικά μετά την τοποθέτησή μου. Αποτυπώνει, ακριβώς, το πώς πρέπει τα ζητήματα διαστήματος να ρυθμίζονται.

Τίποτε περισσότερο, τίποτα λιγότερο.

Έχουμε επισημάνει και τα συγκεκριμένα άρθρα στα οποία γίνονται αναφορές και παραπομπές και νομίζω πως αυτή τη συζήτηση πρέπει να την αποσυμπιέσουμε, εάν θέλουμε να συζητάμε επί της ουσίας και όχι να δημιουργούμε εντυπώσεις.

Επίσης, ακούστηκε ότι με τις προβλέψεις του νομοσχεδίου αποκλείονται μικρές επιχειρήσεις και επιχειρήσεις start-up. Είναι προφανές ότι οι πρωτοβουλίες μας δεν αποκλείουν κάποιον. Ενισχύουμε έναν σημαντικό τομέα, ο οποίος ήταν μόνο στον «αυτόματο πιλότο» και μόνη της η ελληνική επιχειρηματική δραστηριότητα προσπαθούσε να βρει δρόμους διεθνείς για να ανθίσει, να αναπτύξει και να δώσει τα προϊόντα της διεθνώς.

Νομίζω ότι αυτό το νομοσχέδιο κάθε άλλο παρά θα ανακόψει τη δυνατότητα ανθρώπων να ξεκινήσουν επιχειρηματική δραστηριότητα στον κλάδο αυτό. Στο πλαίσιο της ανάπτυξης αυτής, δηλαδή, ερευνητές και μικρές επιχειρήσεις μπορούν να συμμετέχουν από κοινού σε προγράμματα εταιριών.

Αυτός ο κλάδος είναι ένας κλάδος πολυδάπανος γενικώς. Δεν είναι κλάδος μίας εφαρμογής λογισμικού η οποία, απλώς, αναπτύσσεται και πωλείται στην ελεύθερη αγορά. Πολλά κομμάτια έρευνας και ανάπτυξης προϊόντων μαζί συνθέτουν τους πολύ ακριβούς εξοπλισμούς, οι οποίοι αξιοποιούνται στο διάστημα, στις εκτοξεύσεις, στις πλοηγήσεις, στην επικοινωνία με τη Γη και στη μεταφορά δεδομένων.

Αυτή είναι η αλήθεια και νομίζω ότι το καταλαβαίνουν και οι άνθρωποι, οι οποίοι ασχολούνται με τις συγκεκριμένες δραστηριότητες.

Ακούστηκε, επίσης, ότι οι όροι αδειοδότησης των διαστημικών δραστηριοτήτων είναι ασαφείς και ότι πρέπει να οριστούν πιο ξεκάθαρα. Οι όροι αδειοδότησης, όπως ακριβώς κατατέθηκαν, βασίζονται στις κατευθυντήριες γραμμές του ίδιου του κειμένου του Οργανισμού Ηνωμένων Εθνών, στο οποίο αναφέρθηκα πριν. Η απόφαση αυτή είναι από την άνοιξη του 2013.

Ερωτηθήκαμε ποιοι είναι οι εμπειρογνώμονες ως προς τη διαστημική πολιτική που αναφέρει το νομοσχέδιο σε διάφορα σημεία. Για την εκπλήρωση των τεχνικών θεμάτων των διαστημικών δραστηριοτήτων, έχουν προταθεί σχετικά κείμενα από τον Διεθνή Τυποποιητικό Οργανισμό ISO, με εξειδίκευση από την Ευρωπαϊκή Υπηρεσία Διαστήματος, καθώς και από άλλες ανεπτυγμένες διαστημικά χώρες.

Η συμφωνία διαστημικής δραστηριότητας, με το εκάστοτε εφαρμοζόμενο πρότυπο, θα πρέπει να διερευνάται από ιδιαίτερα εξειδικευμένους επιστήμονες ώστε να διασφαλιστεί, κατά το δυνατόν, η μη πρόκληση ευθυνών του κράτους.

Σημειώνω ότι εάν προκληθεί κάποιο ατύχημα, υπόλογη δεν είναι η εταιρεία που έχει αναπτύξει ένα αντικείμενο. Υπόλογο είναι το κράτος, στο οποίο αυτό το αντικείμενο έχει καταχωρηθεί.

Συνεπώς, η πρόνοια του να υπάρχουν τυποποιημένα πρότυπα είναι, νομίζω, πάρα πολύ λογική, αυτονόητη και γι' αυτό καταγράφεται στο κείμενο του οργανισμού Ηνωμένων Εθνών.

Επίσης, με ρωτήσατε ποια είναι η νομική μορφή της εταιρείας. Ο Ελληνικός Διαστημικός Οργανισμός είναι νομικό πρόσωπο ιδιωτικού δικαίου υπό τη μορφή ΔΕΚΟ. Γίνεται σαφής αναφορά στον νόμο των ΔΕΚΟ, εποπτευόμενες από το κράτος. Η πλειοψηφία των νομικών προσώπων που έχουν ιδρυθεί τις τελευταίες δεκαετίες είναι ιδιωτικού δικαίου και παραδείγματα είναι: Το Κέντρο Τεχνολογίας και Εφαρμογών Στερεών Καυσίμων, το Κέντρο Ανανεώσιμων Πηγών Ενέργειας, η Επιχείρηση Ενεργειακών Επενδύσεων Α.Ε., η Μονάδα Οργάνωσης και Διαχείρισης Αναπτυξιακών Προγραμμάτων.

Όσον αφορά στο πλάνο λειτουργίας, ο σχεδιασμός για το οργανόγραμμα έχει ολοκληρωθεί. Αναμένεται και ο κανονισμός λειτουργίας σύμφωνα με τη διαδικασία, όπως αυτή καταγράφεται στον νόμο. Το πλάνο λειτουργίας θα αποφασιστεί μαζί με τον κανονισμό και με τη δημοσίευση του καταστατικού. Θα οριστεί και αναλυτικά το χρονοδιάγραμμα. Μελέτη, που θα προκηρυχθεί στις αρχές του 2018, θα ορίσει και άλλα θέματα της οργανωτικής δομής.

Οι προσλήψεις του τακτικού προσωπικού θα γίνουν μέσω ΑΣΕΠ. Δεν θα είναι πάρα πολύ το προσωπικό. Θα είναι λίγοι άνθρωποι, θα υπάρξουν μετατάξεις, θα υπάρξουν αποσπάσεις, όπως γίνεται σε κάθε δημόσιο οργανισμό και, βεβαίως, οι εξαιρέσεις αφορούν διακεκριμένους επιστήμονες, τους οποίους με κάποιο τρόπο πρέπει να πείσουμε να έρθουν να συμβάλουν στην ανάπτυξη του οργανισμού. Δεν αντιλαμβάνομαι, γνωρίζοντας και μεταξύ μας ποιες είναι οι διαδικασίες και οι απολαβές, το πώς μπορούμε να προσελκύσουμε αυτούς τους χρήσιμους ανθρώπους. Εκτός κι αν θεωρούμε ότι μπορεί να έρθουν άνθρωποι εγνωσμένου κύρους και καταξιωμένοι και να αφήσουν μια εργασία με τον μισθό του νεοεισερχόμενου δημοσίου υπαλλήλου. Αυτός που θα έρθει θα πρέπει να έχει κάποιες σεβαστές απολαβές. Και μην πάει ο νους σας ότι θα υπάρξουν τρελά ποσά. Δεν πρόκειται περί αυτού. Εκεί πέρα, πρέπει να υπάρχει μια δυνατότητα να υπάρχουν απολαβές που θα είναι τέτοιες, ώστε να προσελκύουμε τους ανθρώπους που μπορούν πραγματικά να συμβάλουν.

Η Γενική Συνέλευση αποτελείται από τον Υπουργό Ψηφιακής Πολιτικής και τον Υπουργό Οικονομικών, όπως γίνεται και σε άλλους εποπτευόμενους φορείς. Να δούμε και το ζήτημα της συμμετοχής του Υπουργείου Εθνικής Άμυνας και δεσμεύομαι να το εξετάσουμε, αφού είναι πολύ σημαντικό ζήτημα. Θα πρέπει να δούμε πώς και με ποιο τρόπο και το Υπουργείο Άμυνας θα μπορεί να συμμετάσχει. Βεβαίως, πρέπει να υπογραμμίσουμε ότι ο Διαστημικός Οργανισμός είναι τυπικά για την ανάπτυξη δραστηριοτήτων για ειρηνικούς σκοπούς. Βεβαίως, οποιοσδήποτε σκοπός του Ελληνικού Διαστημικού Οργανισμού δεν μπορεί να πηγαίνει σε άλλη κατεύθυνση ή να παραβιάζει αρχές και προτεραιότητες αμυντικές, τις οποίες έχει η χώρα, και γι' αυτό νομίζω ότι είναι μια παρέμβαση που πρέπει να δούμε, μέχρι και την ολοκλήρωση της συζήτησης του νομοσχεδίου. Να ενσωματωθεί η παρατήρηση και να υπάρχει μνεία και για τη συμμετοχή του Υπουργείου Εθνικής Άμυνας.

Όσον αφορά στις αλλαγές που κάναμε σε σχέση με το αποθεματικό της ΕΕΤΤ, διευρύνονται οι δυνατότητες χρήσης του αποθεματικού για σκοπούς τόσο κοινωνικούς, όσο και δημόσιους, για τη στήριξη συγκεκριμένων προγραμμάτων, αλλά και αναγκών λοιπών υπηρεσιών. Εδώ, προχωράμε στη συζήτηση για το πρόγραμμα κάλυψης όλων των λευκών περιοχών. Δεν έχει υπάρξει περιοχή στην Ελλάδα, στην οποία δεν έχουμε γίνει μάρτυρες παραπόνων για το γεγονός ότι οι άνθρωποι δεν μπορούν να δουν τηλεόραση, δεν έχουν το ψηφιακό σήμα. Ακούσαμε πάλι προχθές γιατί δεν το κάναμε μέσω ΕΣΠΑ, αφού το είχε έτοιμο η προηγούμενη Κυβέρνηση, ένα ΕΣΠΑ που υπεβλήθη την ημέρα που είχε προεκλογική συγκέντρωση ο κ. Σαμαράς και δύο μέρες πριν τις εκλογές του Γενάρη του 2015. Και αυτό το πρόγραμμα ήταν έτοιμο. Θα είχε ωριμάσει σε δύο χρόνια και ποια ήταν η φιλοσοφία του;

Τα κενά που αφήσανε όσοι είναι ιδιοκτήτες της εταιρείας αναδόχου για την ανάπτυξη του δικτύου της τηλεόρασης, να τα καλύψουμε με ευρωπαϊκούς πόρους. Αυτή ήταν η φιλοσοφία του, δηλαδή η υποχρέωση της Digea, που ήταν κανονικά να έχει 256 σημεία και όχι 150, όπως έχει τώρα. Έχετε εκλογικές περιφέρειες και βουλευτές της Ν.Δ. που μου καταθέτουν τέτοιες ερωτήσεις επανειλημμένα. Θα κάνω ένα άλμπουμ να τις μαζέψω. Και επειδή ακριβώς έχουμε αυτά τα προβλήματα, η απάντηση ήταν να χρησιμοποιήσουμε ευρωπαϊκούς πόρους για να καλύψουμε την υποχρέωση του ιδιώτη, ο οποίος μέσα από έναν διαγωνισμό – παρωδία, με έναν συμμετέχοντα, έγινε κύριος του δικτύου και πάει, βεβαίως, μόνο στις εμπορικά ενδιαφέρουσες περιοχές. Αυτή είναι η πικρή αλήθεια.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Η ΕΡΤ, όμως, ακόμα να πάρει τους πομπούς.

ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης): Η ΕΡΤ κακώς δεν έχει πάρει τους πομπούς. Σας είπε κανείς ότι δεν αναγνωρίζουμε τις καθυστερήσεις; Αλλά, εδώ πέρα, τα «πλοκάμια» των σκοπιμοτήτων φαίνεται ότι απλώνονται πάρα πολύ και εμείς διερωτώμεθα πώς είναι δυνατόν εταιρείες πεπειραμένες να καταθέτουν ελλιπείς φακέλους σε διαγωνισμούς, κύριε Αμυρά;

Οι άνθρωποι στην ΕΡΤ, οι οποίοι διαχειρίζονται αυτά τα ζητήματα, έχουν ευθύνη να διαχειριστούν αυτά τα ζητήματα με βάση το νόμο και εγώ λέω ότι είναι απορίας άξιον το πώς εταιρείες πεπειραμένες στον κλάδο καταθέτουν επανειλημμένα ελλιπείς φακέλους. Τι άλλο θέλετε να σας πω;

Άρα, λοιπόν, εδώ πέρα έχουμε μια δράση, η οποία στις περιοχές που έχει αυτή τη στιγμή αναπτυχθεί, έχει αγκαλιαστεί από τον κόσμο. Στην Ανατολική Μακεδονία και Θράκη καταρχήν και στα νησιά μας, έχει «περπατήσει» πάρα πολύ και πραγματικά νομίζω ότι τις πρώτες μέρες του Γενάρη θα έρθει και το νομοσχέδιο, το οποίο θα καλύπτει όλες τις «λευκές περιοχές» και να δω τότε τι θα ψηφίσουν όλοι εδώ μέσα και στην Ολομέλεια, βεβαίως. Διότι, δεν μπορεί να κάνουμε ερωτήσεις, να λέμε «στην περιοχή μου δεν βλέπουμε τηλεόραση», όταν έρχεται η Κυβέρνηση να λύσει το πρόβλημα, όχι μάλιστα με πόρους του Έλληνα φορολογούμενου.

*(πολλοί βουλευτές ομιλούν εκτός μικροφώνου)*

ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης): Διακόπτετε και δεν έχετε ζητήσει μια συγγνώμη που 500.000 άτομα δεν μπορούν να δουν τηλεόραση.

Κάθε φορά που θα με ρωτάτε για αυτό το ζήτημα, θα παραθέτω τις ερωτήσεις των βουλευτών της Αντιπολίτευσης. Κάποιοι κερδίζουν τις εντυπώσεις και δίλεπτα στα δελτία ειδήσεων, ειδικά όταν μας βρίζουν. Και βέβαια, κάποια δελτία είναι και πλουσιοπάροχα στο να δίνουν χρόνο όταν έχουν υβριστές, οι οποίοι μπορούν να λένε αλλοπρόσαλλα πράγματα. Αλλά δεν έχει σημασία, μπορούν και τον διαθέτουν άνετα. Όταν, λοιπόν, ρωτάτε τέτοια πράγματα, θα πρέπει να ζητάτε συγγνώμη, πρώτα από 500.000 συμπολίτες μας, οι οποίοι δεν μπορούν να δουν τηλεόραση αυτή τη στιγμή. Αυτό πρέπει να κάνετε.

Εσείς νομίζω πως πρέπει να ζητήσετε συγνώμη. Και εσείς, κυρία Βούλτεψη, και οι συνάδελφοί σας, οι οποίοι κατείχαν το χαρτοφυλάκιο το οποίο εγώ έχω το βάρος να υπηρετώ, για τους ψηφισμένους φόρους που δεν εισπράξατε ποτέ, για τους φόρους που ψηφίσατε και δεν καταλογίσατε. Μην με κάνετε να καταθέσω στη Βουλή τα «ανυπόγραφα», αυτά που είχαν ετοιμάσει οι υπηρεσιακοί και τα βάζατε στο συρτάρι.

Δεν υπάρχει μέτρο τελικά, δυστυχώς, στο θράσος. Αυτό έχω να πω. Λυπάμαι πάρα πολύ.

Άρα, λοιπόν, θα πρέπει αυτή τη στιγμή να αγκαλιαστεί αυτή η πρωτοβουλία και σας καλώ να το κάνετε ειδικά για τη συγκεκριμένη τροπολογία, η οποία ακριβώς «ανοίγει το δρόμο» για την αξιοποίηση του αποθεματικού της Εθνικής Επιτροπής Τηλεπικοινωνιών και Ταχυδρομείων. Για να μπορούν 5 χρόνια μετά την υποτιθέμενη μετάβαση στο ψηφιακό σήμα, οι άνθρωποι αυτοί να δουν τηλεόραση κάποια στιγμή. Δηλαδή, και τους αφήσατε χωρίς τηλεόραση και τώρα, που ερχόμαστε εμείς να λύσουμε το πρόβλημα, μας καταγγέλλετε. Μάλιστα, έχετε κάνει και στο ενδιάμεσο σχετικές ερωτήσεις για το ότι δεν μπορούν να δουν. Πραγματικά, δεν σας πιάνουμε πουθενά. Είναι εντυπωσιακό αυτό, δηλαδή.

Μια σημείωση μόνο για το Διοικητικό Συμβούλιο και το Συμβούλιο Διαστημικής Πολιτικής. Αντιλαμβάνεστε ότι το Συμβούλιο Διαστημικής Πολιτικής έχει έναν άλλο ρόλο. Δεν μπορεί ένας εποπτευόμενος οργανισμός να συγκαλεί σε σύσκεψη Γενικούς Γραμματείς, οι οποίοι είναι πολιτικά πρόσωπα και εκπροσωπούν την πολιτεία και το βασικό κεντρικό σχεδιασμό της. Βεβαίως, ο Ελληνικός Διαστημικός Οργανισμός θα εισηγηθεί μια εθνική διαστημική στρατηγική και αυτό θα γίνει, βέβαια, μέσα στα πλαίσια των κεντρικών πολιτικών επιλογών της πολιτείας, της δημοκρατικής μας πολιτείας. Νομίζω ότι εδώ δεν πρέπει να υπάρχουν αμφιβολίες.

Εν πάση περιπτώσει, κυρίες και κύριοι βουλευτές, νομίζω ότι βρισκόμαστε σε απόσταση πολύ λίγων ημερών από ένα πάρα πάρα πολύ σημαντικό βήμα για την Ελλάδα. Αποδείχτηκε στη συνεδρίαση των Επιτροπών, παρουσία των φορέων, ότι οι δυνάμεις της χώρας είναι πολλές και ανεκμετάλλευτες, ασυντόνιστες και κατακερματισμένες. Αυτή την τομή μπορούμε να την κάνουμε όλοι μαζί με κατανόηση, αλλά και με μέτρο. Διότι, χωρίς μέτρο, συνεννόηση δεν μπορεί να υπάρξει.

Ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Κάτσης.

ΜΑΡΙΟΣ ΚΑΤΣΗΣ (Εισηγητής του ΣΥΡΙΖΑ): Ευχαριστώ, κυρία Πρόεδρε.

Φαίνεται πως το έχει η μοίρα, μέχρι να ολοκληρωθεί ο διαγωνισμός, να επανερχόμαστε ξανά και ξανά σε επιχειρήματα που στερούνται επιστημονικής βάσης, αλλά και κοινής λογικής και να απαντάμε ξανά και ξανά στα ίδια επιχειρήματα που αρθρώνονται, κυρίως, από την πλευρά των καναλαρχών. Εμένα αυτή είναι η γνώμη μου.

Θεωρώ ότι στον πυρήνα του δημόσιου λόγου, που εκφράζει και αρθρώνει η Αντιπολίτευση – και κυρίως η Αξιωματική Αντιπολίτευση – είναι τα συμφέροντα των καναλαρχών. Και αυτό επειδή δεν παίρνει τόσο διάστημα μια σαφή θέση, αφού έχουν ξεπεραστεί όλοι οι σκόπελοι και έχει προχωρήσει ο διαγωνισμός και έχει «βγει στον αέρα», αν θεωρεί ότι καλώς γίνεται ο διαγωνισμός και εάν προχωράει σωστά. Δεν μας λέτε. Πάρετε μια θέση. Πείτε μας: κακώς γίνεται διαγωνισμός, δεν θέλουμε να αδειοθοτηθούνε, το φάσμα είναι άπειρο κλπ. Πείτε το όμως, ώστε να κριθούν στην πράξη τα επιχειρήματα της κάθε πλευράς για να ξέρουμε τι λέμε. Να κριθεί και η αξιοπιστία, εν πάση περιπτώσει, στο δημόσιο λόγο.

Όλο το προηγούμενο διάστημα, εδώ και δύο χρόνια, λέγατε ότι το φάσμα είναι άπειρο και άρα χωράει άπειρα κανάλια. Έτσι λέγατε, κ. Βούλτεψη. Το λέγατε και επιμένετε. Έχω να σας πληροφορήσω ότι, αφού επιμένετε, έρχεστε σε ευθεία αντιπαράθεση με την Εισηγήτρια του κόμματός σας, η οποία μιλάει σήμερα, εδώ στη συνέντευξη, για περιορισμένο αριθμό φάσματος. Μάλιστα, μας εγκαλεί στη σημερινή συνέντευξη η αγαπητή Εισηγήτρια της Νέας Δημοκρατίας ότι κακώς μπήκε μια ομάδα διαπραγμάτευσης μεταξύ των όμορων χωρών της περιοχής, προκειμένου να δούμε πώς θα γίνει ο καταμερισμός του φάσματος συχνοτήτων, το οποίο είναι πεπερασμένο, λέει στη συνέντευξη. Άρα, αποφασίστε επιτέλους. Δεν μπορούμε να απαντάμε στα δύο σας πρόσωπα.

Δεύτερον, αφού είχατε 2,5 διαύλους εσείς, πώς ακριβώς θα μοιράζατε το φάσμα;

Γιατί, πάλι δεν είναι άπειρο, για να ξέρουμε και το τι λέμε. Πώς θα μοιράζατε το φάσμα; Με τι κανάλια; Μεταβατικό διάστημα θα υπήρχε;

Θα αποδίδατε το ψηφιακό μέρισμα 2 για το 5G;

Θα δίνατε συχνότητες, για να τις χρησιμοποιήσει η αμυντική βιομηχανία;

Πείτε τα όλα αυτά, για να ξέρουμε τις θέσεις σας.

Η ομάδα διαπραγμάτευσης, η οποία δεν αφορά κιόλας έναν διακρατικό Οργανισμό, κέρδισε την άφιξη των διαύλων. Εγώ δεν μπορώ να καταλάβω, επιστημονικά τουλάχιστον, και δεν μπορώ να εξηγήσω πώς οι δίαυλοι συγχέονται με τους πολυπλέκτες; Δεν μπορώ να καταλάβω.

Ένας δίαυλος μπορεί να εξυπηρετηθεί από πολλούς παραπάνω πολυπλέκτες απ’ ό,τι από έναν, ή και το αντίστροφο. Αλλά πώς τα συγχέεται αυτά τα δύο;

Εγώ θα τα προσπεράσω όλα. Η ουσία είναι μία, ότι ακούτε τις αιτιάσεις αυτών που δεν θέλουν να γίνει διαγωνισμός, που δεν θέλουν να ρυθμιστεί το τοπίο, που δεν θέλουν να αδειοδοτηθούν οι τηλεοπτικοί σταθμοί πανελλαδικής εμβέλειας, οι οποίοι χρησιμοποιούν ένα σπάνιο αγαθό, ένα σπάνιο πόρο, όπως είναι οι συχνότητες. Μεταφέρετε τα επιχειρήματά τους, όσο και αν στερούνται επιστημονικού υποβάθρου, μέσα στο Ελληνικό Κοινοβούλιο. Ο καθένας κρίνεται.

Θέλω να μιλήσω για το νομοσχέδιο. Διότι εμείς, όπως και να έχει, διαγωνισμό θα κάνουμε και το τοπίο θα ρυθμίσουμε, αλλά θα νομοθετήσουμε κιόλας. Θα νομοθετήσουμε αυτή τη φορά, σε ό,τι αφορά την έλλειψη της χώρας στην διαστημική στρατηγική, στη στρατηγική για τις διαστημικές εφαρμογές.

Πρόκειται, λοιπόν, για ένα καινοτόμο νομοσχέδιο - αυτό που συζητάμε σήμερα - την αναγκαιότητα του οποίου αναγνώρισαν στην χθεσινή συνεδρίαση όλοι οι φορείς που κλήθηκαν, ακριβώς επειδή είναι απότοκο μιας ενδελεχούς διαβούλευσης.

Άρα, νομίζω ότι όλες οι πτέρυγες του Κοινοβουλίου θα πρέπει να το ακολουθήσουν και να ακούσουν αυτή την αναγκαιότητα και να υπάρξει επιτέλους μια νομοθετική παρέμβαση, η οποία θα καλύπτει αυτό το κενό.

Επιγραμματικά, αποτελείται από τρεις ενότητες αυτό το νομοσχέδιο.

Στην πρώτη ενότητα, θεσμοθετείται πλαίσιο κανόνων για την αδειοδότηση και τον έλεγχο των διαστημικών δραστηριοτήτων.

Στη δεύτερη ενότητα, καθορίζεται η διαδικασία για την καταχώρηση των διαστημικών αντικειμένων σε Ειδικό Μητρώο βάσει αρχών του διεθνούς δικαίου του Ο.Η.Ε.. Γιατί, εδώ, μέσα στην αίθουσα, ακούσαμε και άλλα, ότι θα κόβονται δηλαδή αιτήσεις για να καταχωρισθούν διαστημικά αντικείμενα στο Μητρώο, επειδή ήρθε στον Υπουργό, ας πούμε, μία ιδέα να το κόψει. Δηλαδή, αλίμονο, μάλλον δεν ξέρουμε τι συζητάμε προφανώς.

Στην τρίτη ενότητα, ιδρύεται οργανισμός, ο Ελληνικός Οργανισμός Διαστήματος, ο οποίος ως Α.Ε. ευέλικτης μορφής - το ζήτησαν αυτό και οι φορείς χθες - θα αναλάβει, υπό την εποπτεία της πολιτείας, το συντονισμό των δράσεων και την αξιοποίηση των δικαιωμάτων και πόρων του Ελληνικού Δημοσίου στο διάστημα.

Η διαμόρφωση διαστημικής πολιτικής ανοίγει εξαιρετικές προοπτικές για τη χώρα, για την έρευνα και την ανάπτυξη σε έναν δυναμικό κλάδο που δεν έλαχε της αναμενόμενης προσοχής από την πολιτεία μέχρι σήμερα.

Ας λάβουμε υπόψη ότι, πέρα από την ανάπτυξη, ο στόχος μας είναι να μπορέσουμε να αναπτυχθούν, με αυτό το θεσμικό πλαίσιο, εφαρμογές προς όφελος του δημοσίου συμφέροντος, όπως εφαρμογές που αφορούν το περιβάλλον ή παρακολούθησης των συνόρων, εφαρμογές ασφαλείας, εφαρμογές που αφορούν τον έλεγχο της αυθαίρετης δόμησης, τη γεωργία ακριβείας, την επικοινωνία των απομακρυσμένων περιοχών, εφαρμογές που άπτονται της ναυτιλίας, έτσι ώστε να μπορούν να επικοινωνούν τα απομακρυσμένα πλοία μέσα στις ανοιχτές θάλασσες με δορυφορικές επικοινωνίες και ζεύξεις, εφαρμογές για την αλληλοκάλυψη δικτύων ηλεκτρονικών επικοινωνιών και άλλα φυσικά συστήματα εθνικής άμυνας. Αυτά είναι ζητήματα καθημερινότητας.

Η ανάπτυξη εφαρμογών χρειάζεται ένα θεσμικό πλαίσιο και μια εθνική στρατηγική. Και αυτό όχι για να επεμβαίνει, όπως ακούστηκε στις Επιτροπές, το Δημόσιο στο τι εφαρμογές θα αναπτύσσονται. Είναι δυνατόν αυτό να συμβεί;

Είναι δυνατόν, ας πούμε, να πει το Δημόσιο ότι δεν θα φτιαχτεί μια νέα μηχανή αναζήτησης, πέραν, για να μην την ονοματίσω κιόλας, της κυρίαρχης που υπάρχει; Δεν μπορεί να γίνει αυτό.

Αυτό που πρέπει να πει το Δημόσιο, όμως, είναι αν υπάρχει η αναγκαιότητα να υπάρχουν εφαρμογές που θα αναπτύσσονται, για να εκμεταλλευτούν τους πόρους της Διαστημικής Υπηρεσίας. Αυτό απαντάει το νομοσχέδιο.

Η σημερινή συζήτηση είναι επί των άρθρων και γι' αυτό κι εγώ ξεκινώ την τοποθέτησή μου ως προς τα άρθρα.

Σε ό,τι αφορά στο άρθρο 1, το παρόν άρθρο ορίζει ότι στο πρώτο μέρος του παρόντος νομοσχεδίου ρυθμίζονται οι διαδικασίες αδειοδότησης και εποπτείας διαστημικών δραστηριοτήτων, της τήρησης Εθνικού Μητρώου, αντικειμένων, καθώς και η διεθνής ευθύνη του κράτους από ζημίες που προκαλούνται από τα χρησιμοποιούμενα για τις διαστημικές δραστηριότητες αντικείμενα, που εκτοξεύονται στο ατμοσφαιρικό διάστημα.

Στο άρθρο 2, υπάρχουν οι ορισμοί. Δε θα αναφερθώ λόγω περιορισμένου χρόνου.

Στο άρθρο 3, προβλέπεται η υποχρέωση αδειοδότησης. Η διαδικασία της αδειοδότησης διαστημικών δραστηριοτήτων διασφαλίζει την ορθή άσκηση της ίδιας δραστηριότητας σε κάθε στάδιο και προστατεύει την εθνική ασφάλεια, τη δημόσια υγεία και την ασφάλεια προσώπων και αγαθών από την εν λόγω δραστηριότητα. Άρα, λοιπόν, πρόκειται για μια πολύ σημαντική διαδικασία. Στο άρθρο 4 καθορίζονται οι όροι της αδειοδότησης. Στο άρθρο αυτό, διευκρινίζεται ότι η χρονική διάρκεια της ισχύουσας άδειας μπορεί να είναι απεριόριστη ή συγκεκριμένη, με δυνατότητα ανανέωσης, και ακολούθως παρατίθενται οι όροι που πρέπει να τηρούνται από τον αιτούντα φορέα. Βάσει αυτών των όρων, λαμβάνεται ολοκληρωμένη μέριμνα για την ορθή άσκηση της εκάστοτε διαστημικής δραστηριότητας σε τέσσερα επίπεδα. Πρώτον, λαμβάνεται μέριμνα για τον ίδιο τον φορέα, που αποδεδειγμένα έχει την αξιοπιστία, την ικανότητα, την εμπειρία και πληροί τις προϋποθέσεις ασφαλιστικής κάλυψης. Δεύτερον, λαμβάνεται μέριμνα για τον χώρο του διαστήματος, τρίτον, για την εθνική επικράτεια και, τέταρτον, για τις διεθνείς υποχρεώσεις του κράτους. Προβλέπεται, επίσης, σεβασμός του διεθνούς δικαίου καθώς και τήρηση των επιμέρους υποχρεώσεων της Ελληνικής Διοίκησης και, εν προκειμένω, του Υπουργείου Ψηφιακής Πολιτικής Τηλεπικοινωνιών και Ενημέρωσης, ως μέλους της Διεθνούς Ένωσης Τηλεπικοινωνιών, ενός ειδικότερου οργανισμού του ΟΗΕ στο πεδίο των τηλεπικοινωνιών.

Με το άρθρο 5, καθορίζεται ο τρόπος και το περιεχόμενο του φακέλου που κατατίθεται προς αδειοδότηση διαστημικής δραστηριότητας. Ενδεικτικά, υποβάλλεται αίτηση έναντι χρηματικού παραβόλου 6.000 ευρώ, προσκομίζονται τα δικαιολογητικά που αποδεικνύουν την επάρκεια και τη συμμόρφωση με το διεθνές διαστημικό δίκαιο και ακολουθείται η διαδικασία αξιολόγησης του φακέλου.

Με το άρθρο 6, γίνεται αναφορά στις περιβαλλοντικές επιπτώσεις. Ο ενδιαφερόμενος φορέας είναι υποχρεωμένος να υποβάλει σε διαδοχικά στάδια αναφορές για τις επιπτώσεις του διαστημικού αντικειμένου στο περιβάλλον. Υπάρχουν και τα διαστημικά απόβλητα. Για να το εξηγήσουμε και αυτό και με πιο απλά λόγια, ένα αντικείμενο που φεύγει εκτός τροχιάς για το διάστημα είναι απόβλητο, εφόσον δεν είναι συντεταγμένο σε μια τροχιά γύρω από κάποιον πλανήτη. Άρα, λοιπόν, πρέπει να πληρούνται και οι περιβαλλοντικοί όροι.

Με το άρθρο 7 γίνεται η χορήγηση άδειας. Ο φορέας ενημερώνεται για την αποδοχή ή την απόρριψη της αίτησής του εντός 90 ημερών από την υποβολή της, με την πρόβλεψη για παράταση του διαστήματος αυτού εφόσον απαιτείται. Ωστόσο, η μη απάντηση εκ μέρους του Υπουργού, εντός εξαμήνου από την υποβολή της αίτησης, συνιστά σιωπηρή απόρριψή της.

Με το άρθρο 8, καθιερώνεται ο έλεγχος των διαστημικών δραστηριοτήτων με την δυνατότητα του Υπουργού να ορίζει εμπειρογνώμονες επιφορτισμένους με τη διενέργεια ελέγχων και επιθεωρήσεων ανά πάσα στιγμή, σε οτιδήποτε σχετίζεται αμέσως ή εμμέσως με την εκάστοτε δραστηριότητα.

Προβλέπεται ανάκληση άδειας με το άρθρο 9. Με τις διατάξεις του παρόντος, προσδιορίζονται οι περιπτώσεις που δύνανται να υποχρεώσουν τον Υπουργό σε ανάκληση ή αναστολή άδειας που έχει χορηγηθεί. Θα απαντήσω σε αυτό το σημείο και σε ένα ακόμα επιχείρημα που ακούστηκε στις Επιτροπές: γιατί, δηλαδή, να πρέπει ο Υπουργός να κρίνει αυτά τα ζητήματα, όσον αφορά δηλαδή στην άδεια, στις δραστηριότητες κ.λπ.. Ένας από τους φορείς που ήρθε χθες και ασχολήθηκε με το νομικό πλαίσιο στις διαστημικές υπηρεσίες ανέφερε ότι μια πληθώρα διαστημικών οργανισμών κρατών στην Ευρώπη, όπως το Λουξεμβούργο, η Γερμανία κ.λπ. έχουν ακριβώς αυτό το ίδιο νομικό πλαίσιο το οποίο συζητάμε σήμερα. Δηλαδή, να δίνεται στον Υπουργό, που χειρίζεται το χαρτοφυλάκιο αυτό, η δυνατότητα τηλεπικοινωνιακής ενημέρωσης με τον διαστημικό οργανισμό και να κρίνει αυτές τις αιτήσεις, τις άδειες και τις δραστηριότητες.

Με το άρθρο 10, καθορίζεται η μεταβίβαση δραστηριοτήτων. Σκοπός είναι ο προσδιορισμός της διαδικασίας μεταβίβασης μιας αδειοδοτημένης δραστηριότητας σε άλλο φορέα, η οποία υπόκειται αποκλειστικώς σε προηγούμενη έγκριση από τον Υπουργό, κατόπιν αίτησης του μεταβιβάζοντα φορέα.

Με το άρθρο 11 προβλέπεται η διεθνής ευθύνη για τις ζημίες, προκειμένου να τεθεί το γενικότερο πλαίσιο περί διεθνούς ευθύνης. Το καθ’ ύλην αρμόδιο διεθνές κείμενο, που καθορίζει τέτοια ζητήματα, είναι η σύμβαση για τη διεθνή ευθύνη από ζημιές που προκαλούνται από διαστημικά αντικείμενα των Ηνωμένων Εθνών. Για να ξέρουμε τι συζητάμε. Η εν λόγω σύμβαση έχει κυρωθεί από τη χώρα μας με τον ν. 563/1977 και φέρει ένα κράτος εκτόξευσης προ των διεθνών ευθυνών του, με την καταβολή αποζημίωσης για βλάβη προκληθείσα από διαστημικό αντικείμενο του αδειοδοτούμενου απ’ αυτό φορέα στην επιφάνεια της γης ή σε αεροσκάφος εν πτήσει, σύμφωνα με το άρθρο 2 αυτής. Αυτά λέει το διεθνές δίκαιο.

Με το άρθρο 12, προβλέπεται υποχρέωση ενημέρωσης σε περίπτωση που παρατηρηθεί κάποιου είδους δυσμενή ή ανώμαλη κατάσταση κατά την διάρκεια μιας διαστημικής δραστηριότητας, με πιθανές επιπτώσεις σε πρόσωπα και αντικείμενα. Πρέπει, έτσι, να λαμβάνει γνώση αμελλητί ο Υπουργός από τον φορέα.

Με το άρθρο 13, καθορίζεται η επιστροφή διαστημικού αντικειμένου.

Με το άρθρο 14, καθορίζεται η κάλυψη των εξόδων της αίτησης.

Με το άρθρο 15, καθορίζονται οι κυρώσεις. Προβλέπεται η επιβολή ποινών σε φορέα που, αφενός, προβαίνει σε διαστημικές δραστηριότητες χωρίς να έχει λάβει άδεια και, αφετέρου, παραπληροφορεί τις αρμόδιες αρχές ή τον Υπουργό σχετικά με ήδη αδειοδοτούμενες δραστηριότητές του και θέτει σε κίνδυνο το περιβάλλον, την ανθρώπινη ζωή και τις διεθνείς υποχρεώσεις της χώρας.

Στο άρθρο 16 υπάρχουν οι μεταβατικές διατάξεις που αποσκοπούν στην ομαλή συνέχιση και ολοκλήρωση, εντός ενός έτους από την έναρξη του παρόντος νομοσχεδίου, των εν εξελίξει διαστημικών δραστηριοτήτων. Το άρθρο 17 αφορά στο Εθνικό Μητρώο Διαστημικών Αντικειμένων, σύμφωνα με το άρθρο 2 παράγραφος 1 της σύμβασης για την καταγραφή αντικειμένων που εκτοξεύονται στο εξωατμοσφαιρικό διάστημα, η οποία επικυρώθηκε με το ν.3131/2003. Η Ελλάδα υπόκειται σε διπλή δέσμευση ως προς την καταγραφή διαστημικών αντικειμένων, καθώς, αφενός, οφείλει να τηρεί εθνικό μητρώο και, αφετέρου, να ενημερώνει τον Γενικό Γραμματέα του ΟΗΕ για λογαριασμό μητρώου του ΟΗΕ σχετικά με το κάθε αντικείμενο που εκτοξεύεται στο διάστημα.

Στο δεύτερο σκέλος του νομοσχεδίου, έχουμε την ίδρυση του Ελληνικού Διαστημικού Οργανισμού. Ήδη, έχω αναφέρει ότι η χώρα μας είναι μια από τις ελάχιστες στην Ε.Ε. που δεν είχε μέχρι σήμερα αντίστοιχο οργανισμό. Νομίζω ότι έχουν ήδη ακουστεί - αλλά θα ακουστούν και στη συνέχεια - τα επιχειρήματα που καθιστούν μια τέτοια κίνηση επιβεβλημένη και νομίζω ότι όλοι συμφωνούμε γι’ αυτό το ζήτημα. Πρώτο επιχείρημα είναι η διαχείριση και εκμετάλλευση δικαιωμάτων και διαστημικών αντικειμένων και των τροχιακών δορυφορικών θέσεων, που είναι αντικείμενο του δεύτερου κομματιού του νομοσχεδίου. Είναι δικαίωμα ενός κυρίαρχου κράτους, λοιπόν, και εφάπτεται σε ζητήματα αστυνομικής ασφάλειας και στρατιωτικών εφαρμογών. Άρα, προκύπτει η αναγκαιότητα περί του δημόσιου χαρακτήρα του οργανισμού.

Δεύτερο επιχείρημα, η ανάγκη για έναν ευέλικτο οργανισμό - ακούστηκε και συζητήθηκε στις Επιτροπές - που θα μπορεί να στελεχωθεί με εξειδικευμένο προσωπικό από την παγκόσμια αγορά και επιστημονική κοινότητα, με ανταγωνιστικούς όρους εργασίας που θα συντονίσει τη συμμετοχή της χώρας σε διεθνείς οργανισμούς και προγράμματα, που αφορούν το διάστημα. Τα παραπάνω δεν θα μπορούσαν να παραστούν από έναν οργανισμό του στενού δημόσιου τομέα στις παρούσες συνθήκες.

Με βάση αυτά τα δεδομένα, λοιπόν, έχουμε στο άρθρο 18 τη σύσταση ΔΕΚΟ με την επωνυμία «ΕΛΔΟ ΑΕ», όπου καθορίζονται οι λεπτομέρειες. Με το άρθρο 19, καθορίζονται τα όργανα, τα οποία είναι η Γενική Συνέλευση και το Διοικητικό Συμβούλιο, αποτελούμενο από τον Πρόεδρο - Διευθύνοντα Σύμβουλο και τα μέλη. Στο άρθρο 20, προβλέπονται οι εσωτερικοί κανονισμοί που διέπουν τη λειτουργία του οργανισμού. Με απόφαση Δ.Σ. θα καταρτιστεί ένας εσωτερικός κανονισμός λειτουργίας. Με το άρθρο 21, καθορίζονται ζητήματα προσωπικού, θέματα τακτικής και επείγουσας στελέχωσης του οργανισμού με το κατάλληλα εξειδικευμένο προσωπικό, είτε με συμβάσεις ορισμένου ή αορίστου χρόνου, είτε με αποσπάσεις στελεχών Υπουργείων, καθώς και νομικών προσώπων του ευρύτερου δημόσιου τομέα. Στο άρθρο 22 είναι τα προνόμια και οι φορολογικές απαλλαγές. Καταλαβαίνουμε όλοι για ποιο λόγο συμβαίνει αυτό, καθώς απολαμβάνει, ως δημόσιος φορέας, όλων των προνομίων του δημόσιου και απαλλάσσεται από την καταβολή δασμών, άμεσων ή έμμεσων φόρων, εισφορών υπέρ τρίτων και τελών οποιασδήποτε φύσεως. Με το άρθρο 23, προβλέπεται μια λύση και εκκαθάριση και στο άρθρο 24 προβλέπονται θέματα ελέγχου, εποπτείας και διαφάνειας.

Με το άρθρο 24, περαιτέρω, ρυθμίζονται ζητήματα διαφάνειας, καθώς και η διαδικασία ελέγχου και εποπτείας του οργανισμού, τόσο από το Υπουργείο, όσο και από την αρμόδια Επιτροπή της Βουλής. Για τα άρθρα 25 έως 28, που αποτελούν το τρίτο κομμάτι του νομοσχεδίου και αφορούν άλλες διατάξεις, αναφέρθηκε αναλυτικά και ο Υπουργός και δεν θα σταθώ παραπάνω. Επιγραμματικά, στο άρθρο 25 είναι οι διατάξεις περί ηλεκτρονικών επικοινωνιών. Στο άρθρο 26 είναι οι διατάξεις περί ταχυδρομείων. Στο άρθρο 27 είναι οι διατάξεις για τις παιδικές κατασκηνώσεις, για δαπάνες και τα τέκνα των εργαζομένων του Υπουργείου και στο άρθρο 28 είναι η δορυφορική χωρητικότητα, όπου ρυθμίζονται θέματα δορυφορικής χωρητικότητας για την κάλυψη υπηρεσιών ευρυεκπομπής.

Τέλος, αναφέρθηκε και ο κύριος Υπουργός για το ζήτημα της κάλυψης. Υπάρχουν περιοχές στη χώρα, οι οποίες, επειδή εμπίπτουν στην διαγωνιστική διαδικασία της DIGEA να καλύπτουν πληθυσμιακά και ποσοστιαία το 97% του πληθυσμού, αλλά υπάρχουν χωριά τα οποία δεν βλέπουν αυτή τη στιγμή ελληνική τηλεόραση, οπότε αναγκάζονται να πηγαίνουν στην συνδρομητική και έρχεται το Υπουργείο και χρησιμοποιεί το αποθεματικό της ΕΕΤΤ για ένα πρόβλημα που δημιούργησε η προηγούμενη Κυβέρνηση. Και ξέρουμε πώς το δημιούργησε. Διότι, δεν υποχρέωνε την εταιρεία, η οποία θα πλειοδοτούσε στο διαγωνισμό, να παρέχει σήμα σε όλες τις περιοχές της χώρας. Ερχόμαστε και απολογούμαστε για ένα ζήτημα αυτονόητο, για ένα ζήτημα δημοκρατίας, ισοπολιτείας, για ένα ζήτημα των πολιτών, προκειμένου να μην υπάρχουν πολίτες δύο ταχυτήτων.

Νομίζω ότι είναι αυτονόητο και αυταπόδεικτο ότι πρέπει αυτό να ψηφιστεί πάση θυσία, καθώς ένας από τους κυριότερους λόγους αντιπολίτευσης είναι ότι δεν πιάνει σήμα στα χωριά. Ως βουλευτές της περιφέρειας, γνωρίζουμε πάρα πολύ καλά αυτό το ζήτημα και, επιτέλους, ήρθε αυτή η Κυβέρνηση να το λύσει, όπως και πολλά άλλα. Σας ευχαριστώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει η κύρια Ασημακοπούλου.

ΑΝΝΑ - ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Ν.Δ.): Κύριε Υπουργέ, οι συνάδελφοί μου αναρωτήθηκαν γιατί στην ψηφοφορία επί της αρχής, στην αρχή της Επιτροπής, ενώ όλη η υπόλοιπη Αντιπολίτευση επιφυλάχθηκε, εγώ είπα «όχι» επί της αρχής. Επαναλαμβάνω αυτό που είπα χθες, ότι η στάση μας απέναντι στο σημερινό νομοσχέδιο δεν έχει να κάνει με το γεγονός ότι δεν πιστεύουμε ότι η χώρα μας πρέπει να έχει διαστημική πολιτική. Η χώρα μας είχε διαστημική πολιτική. Δεν έχει να κάνει με το γεγονός ότι δεν θέλουμε αξιόλογοι επιστήμονες από το εξωτερικό, που γνωρίζουν τα θέματα του διαστήματος, όπως άνθρωποι που ήρθαν χθες την ακρόαση φορέων, δεν πρέπει να αξιοποιηθούν εντός των συνόρων μας και για θέματα διαστημικής πολιτικής.

Δεν έχει να κάνει με το γεγονός ότι δεν θέλουμε να επιστρέψουν τα αξιόλογα και μορφωμένα παιδιά μας, που βρίσκονται στο εξωτερικό και που μπορούν να δραστηριοποιηθούν σε τομείς που άπτονται των διαστημικών εφαρμογών, στην επιχειρηματικότητα, στις επιχειρήσεις που δραστηριοποιούνται αυτήν τη στιγμή στην κατασκευή μικροδορυφόρων κ.λπ.. Δεν έχει να κάνει με αυτό. Έχει να κάνει με εσάς. Έχει να κάνει με τη νοοτροπία σας. Έχει να κάνει με την ιδεοληψία σας. Έχει να κάνει με την εμμονή σας. Έχει να κάνει με την ανικανότητα με την οποία διαχειρίζεστε όλα τα θέματα που άπτονται του Υπουργείου σας. Για αυτό σας θέσαμε, στη συζήτηση επί της αρχής, μια σειρά από πολλά ερωτήματα, τα οποία έχουν τρεις κεντρικούς άξονες.

Πρώτον, γιατί έχετε χρίσει τον εαυτό σας «αυτοκράτορα του διαστήματος» με 50 και πάνω άρθρα, τα οποία σας δίνουν όλες τις αρμοδιότητες - το «μαχαίρι και το πεπόνι» - σε όλα τα θέματα - ακόμη και στον έλεγχο για την τροποποίηση των δικαιολογητικών για να πάρει κανείς άδεια διαστημικής δραστηριότητας - όταν υποτίθεται ότι αυτό που κάνετε είναι ότι προσπαθείτε να προσελκύσετε επενδύσεις και να διευκολύνετε την επιχειρηματικότητα και δη τη νεοφυή επιχειρηματικότητα, η οποία έχει δραστηριοποιηθεί γύρω από αυτόν τον τομέα; Δεν το αλλάξατε αυτό. Δεν δικαιολογηθήκατε καν για αυτό το θέμα.

Δεύτερον, σας εγκαλέσαμε για τη νομική μορφή και είπατε ότι είναι ιδιωτικού δικαίου. Δεν είναι δημοσίου δικαίου. Οι διατάξεις που σας ενδιαφέρουν είναι οι διατάξεις που σας επιτρέπουν να κάνετε αθρόες προσλήψεις ημετέρων, χωρίς να περνάνε από ΑΣΕΠ. Σας ρώτησαν από όλες τις πτέρυγες της Βουλής, αν θα υπάρχει κάποια διασφάλιση αξιοκρατίας. Όχι, θα διαλέγετε και θα βάζετε. Και χθες η σπουδή πολλών από τους φορείς που εκφράστηκαν ήταν ακριβώς οι προδιαγραφές που έχετε βάλει μέσα στο νομοσχέδιο για το ποιοι μπορούν να υπηρετήσουν και προσπαθούσαν να εξασφαλίσουν ότι θα έχουν τη δυνατότητα να συμμετέχουν στα διοικητικά συμβούλια, στα οποία εσείς και οι συνάδελφοί σας Υπουργοί έχετε μοιράσει σαν λάφυρα τις θέσεις και θα βάλετε τους δικούς σας ανθρώπους, με βάση τα δικά σας κριτήρια. Αυτή είναι η σπουδή σας και δεν δικαιολογηθήκατε και δεν απολογηθήκατε ούτε για αυτό.

Έρχομαι στην κουβέντα σας για το αποθεματικό της ΕΕΤΤ. Την έχουμε ξανακάνει αυτήν την κουβέντα, κύριε Υπουργέ, για το θέμα της DIGEA, για το θέμα της κάλυψης, για το θέμα της αξιοποίησης του αποθεματικού της ΕΕΤΤ και δεν μου απαντήσατε. Μέχρι στιγμής, είχατε το δικαίωμα να αξιοποιήσετε το αποθεματικό της ΕΡΤ; Γιατί και αυτό το αξιοποιούσατε. Αλλάζετε το νομικό πλαίσιο για να καλύψετε κάποια νομική σας παρατυπία ή διευρύνετε το πεδίο για να κατασπαταλήσετε ακόμη περισσότερο το αποθεματικό της ΕΕΤΤ;

Δεν είναι δικαιολογία ότι δεν είναι χρήματα Ελλήνων φορολογουμένων αυτά τα οποία χρησιμοποιείται. Κάπου πήγαινε το αποθεματικό της ΕΕΤΤ. Κάνετε μια πολιτική επιλογή για το πώς θα το χρησιμοποιήσετε.

Έχουμε, επίσης, στο πλαίσιο του κοινοβουλευτικού ελέγχου, ξανακάνει διεξοδικά τη συζήτηση για το θέμα της DIGEA και της κάλυψης των λευκών περιοχών. Με στενοχωρεί που συνεχίζετε να ψεύδεστε επί του θέματος αυτού. Κατ΄ αρχάς, για το θέμα της DIGEA υπενθυμίζω ότι ο προκάτοχός σας, ο κ. Σπίρτζης, είχε κάνει προσφυγή κατά της ΕΡΤ. Ξεχάσατε ότι αυτό μπήκε στο αρχείο; Γιατί συνεχίζετε να εγείρετε ένα θέμα το οποίο έχει λυθεί;

Τώρα, πάμε στην κάλυψη. Η κάλυψη γνωρίζετε πάρα πολύ καλά - το είπε και ο Εισηγητής σας - είναι πάνω από το 97%. Είναι ένα από τα υψηλότερα ποσοστά σε όλη την Ευρώπη. Μάλιστα, έμειναν περιοχές που δεν είχαν κάλυψη. Γι’ αυτό ενδιαφέρονται οι βουλευτές. Αυτός είναι ο ρόλος μας. Έμειναν, λοιπόν, περιοχές ακάλυπτες. Η προηγούμενη Κυβέρνηση είχε μεριμνήσει για την κάλυψη μέσα από κοινοτικό πρόγραμμα, μέσα από κοινοτική επιδότηση. Ο φάκελος είχε ετοιμαστεί σε χρόνο ρεκόρ 7 μηνών, είχε υποβληθεί και ήταν έτοιμος, ώστε να βάλετε μόνο μια υπογραφή και συγκεκριμένα, για να μην σας αδικώ, όχι εσείς κύριε Υπουργέ, αλλά ο κ. Σπίρτζης. Ωστόσο, ο κ. Σπίρτζης από την ιδεοληψία του και την εμμονή του δεν θέλησε να προχωρήσει αυτό το έργο. Και όταν εσείς παραλάβατε, 7- 8 μήνες αργότερα, κάτι το οποίο δεν είχε καλυφθεί, εσείς τι κάνατε για αυτό; Αντί να το συνεχίσετε, αντί να το προχωρήσετε, κάνατε μια επιλογή που ήταν να χρησιμοποιήσετε το αποθεματικό της ΕΕΤΤ.

Για το θέμα δε της κάλυψης υπάρχουν πίνακες αναρτημένοι στο διαδίκτυο. Γιατί, λοιπόν, συνεχίζετε την κουβέντα και τι θέλετε δηλαδή; Και να ξεκαθαρίσουμε γιατί οι βουλευτές της Αντιπολίτευσης σας ερωτούν για το θέμα της κάλυψης. Ποιος κυβερνά αυτόν τον τόπο, κύριε Υπουργέ; Μπορείτε μετά από 2,5 χρόνια να αποδεχθείτε ότι κυβερνάτε εσείς; Εσάς ρωτάμε. Έχω κουραστεί και εγώ και νομίζω και η πλειοψηφία των πολιτών να ακούν το επιχείρημά σας: «εσείς δεν τα κάνατε». Τότε, γιατί δεν τα κάνατε εσείς; Δηλαδή, εάν δεν έβλεπαν τηλεόραση στο χωριό πριν από τρία χρόνια, τώρα που κυβερνάτε εσείς γιατί δεν βλέπουν; Γιατί δεν απολογείστε που σας έχει πάρει 2,5 -3 χρόνια; Εμείς θα απολογηθούμε, οι βουλευτές της Αντιπολίτευσης, που σας κάνουμε ερωτήσεις για την ανικανότητά σας;

Οι βουλευτές της συμπολίτευσης γιατί δεν απολογούνται; Γιατί δεν έχετε καταφέρει να προσφέρετε κάλυψη, παρά το γεγονός ότι αξιοποιείται ένα αποθεματικό; Σήμερα φέρνετε ρύθμιση για το αποθεματικό. Ούτε αυτό δεν μπορούσατε να κάνετε σωστά. Αφήστε, λοιπόν, αυτή τη συζήτηση κύριε Υπουργέ.

Έρχομαι στο θέμα της ΕΡΤ. Χθες ο κύριος από την ΕΡΤ πήγε να ψελλίσει ένα νούμερο για την οικονομική αποτίμηση του δώρου που κάνετε αυτή τη στιγμή στην ΕΡΤ, για εμπορική εκμετάλλευση, επαναλαμβάνω. Σας το είπα και χθες, δεν μιλάμε για την μη εμπορική εκμετάλλευση. Δημόσια τηλεόραση είναι. Μιλάμε για την εμπορική εκμετάλλευση. Γιατί τους κάνετε αυτό το δώρο; Γιατί τους κάνετε συνέχεια δώρα; Μου απαντήσατε προκλητικά σε μια ερώτησή μου. Στη διαύγεια έχει αναρτηθεί, εδώ και ένα μήνα, μια απόφαση της ΕΡΤ, η οποία ακυρώνει το διαγωνισμό για να μετριέται η τηλεθέασή της. Δεν μετράμε πλέον την τηλεθέαση της ΕΡΤ. Ξέρουμε πού ήταν η τηλεθέαση της ΕΡΤ. Έχετε αποφασίσει να μην την μετράμε. Ρωτάμε, λοιπόν, αφού αρνούνται στην ΕΡΤ ότι έχει γίνει αυτό, γιατί δεν μετράτε την τηλεθέαση της ΕΡΤ; Η απάντηση, μέσα στην απόφαση, είναι ότι δεν έχει οικονομικούς πόρους η ΕΡΤ, δεν έχει χρήματα η ΕΡΤ για να μετρήσει την τηλεθέαση. Της λείπουν τα χρήματα. Αυτό το λέει η απόφαση που, επαναλαμβάνω, είναι αναρτημένη στη διαύγεια.

Εσείς, λοιπόν, βγαίνετε με δηλώσεις σας πριν από 10 ημέρες και λέτε με μεγάλη περηφάνεια ότι έχει πλεόνασμα η ΕΡΤ. Για φαντάσου! Έχει πλεόνασμα η ΕΡΤ! Το 98, 97 και το 96 %, αντίστοιχα, τα τελευταία τρία χρόνια, ποσοστό εσόδων της ΕΡΤ από πού είναι, κύριε Υπουργέ; Ο κόσμος πληρώνει για την ΕΡΤ στη ΔΕΗ.

Έχει πλεόνασμα, λέτε εσείς, η Ε.Ρ.Τ.. Έχει πλεόνασμα, αλλά δεν έχει λεφτά για να κάνει μετρήσεις για την τηλεθέαση, αλλά έχει λεφτά για να κάνει 206 προσλήψεις, τις οποίες εσείς εξαγγέλλετε. Λεφτά υπάρχουν για αυτά που θέλετε εσείς.

Να βρει κανένας άνθρωπος δουλειά. Καλό θα ήταν. Για να βρει κανένας άνθρωπος δουλειά, πρέπει να υπάρξει μια τελείως διαφορετική αντιμετώπιση σε αυτή τη χώρα.

Εν πάση περιπτώσει, αν νομίζετε ότι χαίρεται ο κόσμος που ακούει ότι προσλαμβάνετε και άλλους ανθρώπους στην Ε.Ρ.Τ., τότε βοήθειά σας.

Συνεχίζω, κυρία Πρόεδρε. Στο νομοσχέδιο λοιπόν αυτό, κ. Υπουργέ, επειδή δεν απαντήσατε σε τίποτα, επειδή τα θέλετε όλα δικά σας, επειδή το φτιάξατε για να προσλάβετε δικούς σας ανθρώπους, επειδή ουδόλως σας ενδιαφέρει η διαστημική πολιτική, η νεοφυής επιχειρηματικότητα που δραστηριοποιείται σε αυτά τα θέματα, επειδή τίποτα απ' όλα αυτά δεν σας ενδιαφέρουν στην πραγματικότητα, αλλά σας ενδιαφέρει να φτιάξετε άλλο ένα «παραμάγαζο» για να κάνετε προσλήψεις, για όλα αυτά λέμε «όχι» επί της αρχής. Γιατί, η σοβαρότητα στην διαστημική πολιτική εκλείπει πλήρως από τη δική σας αντιμετώπιση.

Θέλω να διευκρινίσω, κύρια Πρόεδρε, πως, επειδή είναι συζήτηση επί των άρθρων, επειδή για τα περισσότερα άρθρα ουσιαστικά μίλησα χθες, υπάρχουν όντως δύο άρθρα μέσα στο νομοσχέδιο, - στην ψηφοφορία θα το δείτε και αυτό - το άρθρο 26 και το άρθρο 27, για τα οποία δεν έχουμε αντίρρηση και τα οποία έχουν να κάνουν με τις παιδικές κατασκηνώσεις, αλλά και με κάποια θέματα ταχυδρομείων.

Και έρχομαι κλείνοντας να απαντήσω σε αυτά τα οποία είπε ο κ. Υπουργός για την απόφαση - «κόλαφο» για την Κυβέρνηση και για τον κ. Παππά προσωπικά, από την συμμετοχή στον Οργανισμό SEDDIF, στο διακρατικό οργανισμό που ολοκλήρωσε τις εργασίες του χθες.

Μην κοιτάτε που είναι ο κύριος Ερντογάν, εδώ σήμερα, και υπάρχουν πολλά θέματα επικαιρότητας. Θα «κάτσει η σκόνη» και θα καταλάβουμε ποιο είναι το θέμα. Εσείς και εγώ τα καταλαβαίνουμε τα θέματα, γιατί ασχολούμαστε. Θα καταλάβουν τώρα και οι υπόλοιποι.

Και τώρα θα εξηγήσω στον αντίλογο αυτών που ειπώθηκαν από τον κ. Υπουργό. Πάμε να δούμε, λοιπόν, την απόφαση αυτή. Καταλαβαίνω, κ. Υπουργέ, ότι όταν έχει υποστεί κανείς μια τόσο μεγάλη πολιτική ήττα και μετά ξανάρχεται και ξανάρχεται και μετά και άλλη ήττα και άλλη ήττα είναι λίγο σκληρό, είναι δύσκολο. Καταλαβαίνω, λοιπόν, γιατί εξανίσταστε επί του θέματος.

Αλλά, ειλικρινά, τώρα, τι μπορεί να πει κανείς γι' αυτό;

Καταρχάς, για το SEDDIF σας είχαμε κάνει εμείς ερώτηση στις αρχές του έτους, γιατί δεν ασχολείστε με το θέμα. Σας είχαμε καλέσει γι' αυτό. Έχω την απάντηση σας, η οποία μου θυμίζει απάντηση μαθητή, γιατί δεν έχει κάνει τα μαθήματα του. Είναι μια απάντηση δύο σελίδες που λέει δε φταίω εγώ, φταίει ο προηγούμενος γιατί δεν έγινε αυτό και εκείνο.

Εν πάση περιπτώσει, όταν αποφασίσατε να πάτε στο SEDDIF, εγώ ήμουν η πρώτη που σας είπα πως επιτέλους ασχολείστε με αυτό το σημαντικό forum, γιατί πρέπει να πάτε να διεκδικήσετε τα θέματα που έχουν σχέση με τη χώρα.

Στείλατε λοιπόν τον κύριο Μαγκλάρα και πήγατε, λοιπόν, στο SEDDIF. Και τι έγινε εκεί, λοιπόν;

Πήρατε και τη μελέτη της Φλωρεντίας μαζί σας όταν πήγατε στο SEDDIF, κύριε Μαγκλάρα; Γιατί αυτό θα είχε πάρα πολύ μεγάλο ενδιαφέρον, να δείξετε τη μελέτη της Φλωρεντίας στο SEDDIF. Καλά, αυτή έχει μπει στο χρονοντούλαπο της ιστορίας από όταν έγιναν οι άδειες από τέσσερις, εφτά. Τώρα κι αν πήγε στο χρονοντούλαπο της ιστορίας.

Οι άνθρωποι εκεί, στο SEDDIF, δεν κινούνται στην βάση του πολιτικού τυχοδιωκτισμού, δεν έχουν μια ατζέντα η οποία λέει: «Για να δω ποιο είναι το αποτέλεσμα το οποίο θέλω να πετύχω. Για να δω πώς θα με εξυπηρετήσει, ώστε να ελέγξω την ενημέρωση. Ας μειώσω τον αριθμό των καναλιών, όσο μπορώ. Ας κάνω εγώ μόνος μου τον διαγωνισμό. Αυτό από το Σύνταγμα, δυστυχώς, δεν προβλέπεται στη χώρα μου, οπότε χρησιμοποιώ άλλες μεθόδους για να το πετύχω αυτό.» Όχι, εκεί κοιτάνε τι χωράει το φάσμα. Το κοιτάνε σοβαρά, το κοιτάνε επιστημονικά και στη βάση της αλήθειας και της λογικής, προχωρούν και βγάζουν κάποια συμπέρασματα.

Δεν σας αρέσει να τα ακούτε αυτά τα συμπεράσματα, κύριε Υπουργέ. Το ακούσατε αυτό που σας είπαν; Ακούσατε για τον αριθμό των διαύλων; Ακούσατε τι σας είπαν; Σας είπαν ότι το φάσμα έχει πολύ μεγαλύτερη χωρητικότητα από αυτήν που θέλατε εσείς να παρουσιάσετε και που θέλατε εσείς να νομοθετήσετε, με την τροπολογία που φέρατε προ καιρού που επιβάλλει το ΣΙΜΟΥΛΤΑΣΤ. Σας είπαν επίσης, ότι έχουμε υποχρέωση σαν χώρα να μεταβούμε στο στάνταρ DVD T2, άμεσα, μαζί με την απόδοση του ψηφιακού μερίσματος. Γιατί δεν ακούτε; Τώρα, είστε υποχρεωμένος να εναρμονιστείτε με αυτό. Τώρα, τι ακριβώς έχετε να μας πείτε; Έρχεστε εδώ, λοιπόν, και πανηγυρίζετε κιόλας;

Εγώ δεν μιλάω για τις διεκδικήσεις μας για άλλα θέματα. Τα είπαμε στο διάδρομο με τον κ. Μαγκλάρα αυτά. Δεν μιλάω για αυτό. Μιλάω για το κομμάτι αυτό της απόφασης.

Δεν βρίσκω ότι έχετε πάρα πολλά να απαντήσετε, κύριε Υπουργέ. Και λυπάμαι που συνεχίζετε να προσπαθείτε να περιορίσετε την ενημέρωση, με αυτόν τον καθεστωτικό τρόπο, σε κάθε έκφανση του.

Θα κλείσω με το θέμα των ραδιοφώνων. Βγάζετε στη διαβούλευση ένα νομοσχέδιο, το οποίο όποιος το κοιτάξει του «σηκώνεται η τρίχα». Δεν υπάρχει περίπτωση να μείνει ραδιόφωνο ανοιχτό με αυτό το νομοσχέδιο. Το έχετε καταλάβει αυτό, κύριε Υπουργέ, ή αυτός είναι ο στόχος σας; Υπάρχει και μια επιστολή που έχει σταλεί σε εσάς, με ημερομηνία 6 Δεκεμβρίου, και σας ζητάνε, τουλάχιστον, λίγο περισσότερο χρόνο για διαβούλευση. Αυτό δεν οφείλετε να το κάνετε, κύριε Υπουργέ; Γιατί σας έχει πιάσει, μέσα στα Χριστούγεννα, αυτή η σπουδή να κλείσετε όλα τα νομοσχέδια σας;

ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης): Προαπαιτούμενο είναι.

ΑΝΝΑ-ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της ΝΔ): Τόσο καιρό γιατί δεν το βγάζατε για διαβούλευση; Το ίδιο μας λέγατε και το καλοκαίρι. Έχετε μια εμμονή με τις παραμονές. Παραμονή 15 Αυγούστου φέρατε τις διατάξεις για τον περιφερειακό τύπο και εκεί, δεν κάνατε καθόλου διαβούλευση. Εδώ, βάζετε πέντε μέρες διαβούλευση; Είμαστε σοβαροί; Πρέπει να τα ακούσετε αυτά κ. Υπουργέ.

Και ένα τελευταίο τεχνικό θέμα. Μου έχει κοινοποιηθεί μια επιστολή, σχετικά με κάποιες τροποποιήσεις, που έχουν σχέση με το άρθρο 25, από την Ένωση των Εταιρειών Κινητής Τηλεφωνίας. Νομίζω ότι είναι τεχνικής φύσεως και θα σας προέτρεπα, αν μπορείτε να τις δείτε, πριν την Ολομέλεια. Ενδεχομένως, κάποιες νομοτεχνικές βελτιώσεις να μπορούν να γίνουν. Επειδή δεν συμφωνούμε, σχεδόν σε όλα τα άρθρα του νομοσχεδίου, δεν σημαίνει ότι εάν υπάρχουν ένα-δύο σωστά πράγματα, δεν θα τα κοιτάξουμε.

Ευχαριστώ πολύ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Ευχαριστούμε την κυρία Ασημακοπούλου. Το λόγο έχει ο Υπουργός Ψηφιακής Πολιτικής, Τηλεπικοινωνιών και Ενημέρωσης, κ. Παππάς.

ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής, Τηλεπικοινωνιών και Ενημέρωσης): Ευχαριστώ κυρία Πρόεδρε.

Θέλω, για τα πρακτικά, να επαναλάβω το εξής. Είμαι προσωπικά πάρα πολύ χαρούμενος για τη δουλειά την οποία έκανε η ομάδα διαπραγμάτευσης στο SEDDIF, που δεν είναι ένας διαιτητής. Είναι η συνεύρεση, η συνάντηση των χωρών, των γειτονικών, όπου προσπαθούμε να κάνουμε την συνεννόηση για τον διαμοιρασμό των συχνοτήτων. Είχε γίνει παλαιότερα; Είχε γίνει. Είχε πάει η χώρα μας; Δεν είχε πάει, με αποτέλεσμα να είμαστε με 2,5 διαύλους. Ως προς αυτή τη μελέτη της Φλωρεντίας, τι να κάνουμε, με βάση αυτούς τους 2,5 διαύλους έγινε. Πώς θα γίνει δηλαδή; Και ερχόμαστε τώρα να πούμε, ακριβώς τι και να κατηγορήσουμε την Κυβέρνηση για ποιο πράγμα; Διότι, εγκαίρως, συνέστησε ομάδα, η οποία διαπραγματεύτηκε επιτυχώς και κερδίσαμε 7 διαύλους από 2,5; Πραγματικά, «σηκώνω τα χέρια ψηλά». Και ελπίζω, τα μισά από όσα είπατε, να τα είπατε από άγνοια και όχι από σκοπιμότητα. Διότι, αν όλα τα είπατε από σκοπιμότητα, λυπάμαι πολύ, αλλά έχετε μια κεκτημένη ταχύτητα υπεράσπισης συμφερόντων, τα οποία λυμαίνονται χρόνια τις δημόσιες συχνότητες. Δεν ξέρω εάν αυτό είναι το μέτρο ανταπόκρισης στην υψηλή ευθύνη την οποία έχετε, ως Αξιωματική Αντιπολίτευση και ως εκπρόσωποι της συντηρητικής παράταξης στην Ελλάδα. Δεν είμαι σίγουρος ότι και η δική σας παράταξη έχει τέτοιες παραδόσεις.

Κυρία Πρόεδρε, το λέω αυτό για τα πρακτικά.

Θέλω, από αυτό το βήμα, να ευχαριστήσω τους ανθρώπους, οι οποίοι αφιέρωσαν πάρα πολύ κόπο για να έχει η χώρα αυτή την επιτυχία. Μία επιτυχία που και κατοχυρώνει συχνότητες, που μετά από το 2022 θα μπορούν να χρησιμοποιηθούν, και βεβαίως θα σταματήσουμε να έχουμε πλείστα προβλήματα και με τους γείτονες, από τη μια μεριά, και με τους γείτονες, από την άλλη.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει η κυρία Ασημακοπούλου για ένα λεπτό.

ΑΝΝΑ – ΜΙΣΕΛ ΑΣΗΜΑΚΟΠΟΥΛΟΥ (Εισηγήτρια της Νέας Δημοκρατίας): Αφιερώνω το ένα λεπτό στη διαφορά που υπάρχει μεταξύ μας.

Εγώ δεν ήθελα να προσβάλω κανέναν. Όμως, εσείς λέτε ότι ή μιλάω από άγνοια ή από σκοπιμότητα. Και τα δύο είναι προσβλητικά, κύριε Υπουργέ.

Να μάθετε να δέχεστε κριτική.

Θέλω να σας πω ότι έχετε πολύ μεγάλο πολιτικό θράσος.

Σας μίλησα με περίσσια ευγένεια για όλα τα θέματα τα οποία συζητήσαμε σήμερα, αλλά φαίνεται ότι κάνω λάθος.

Έπρεπε να σταθώ στο γεγονός ότι εσείς έχετε το πολιτικό θράσος να σηκωθείτε επάνω και να μας λέτε για έναν διαγωνισμό – παρωδία, για την Digea π.χ..

Μας μιλάτε για διαγωνισμό – παρωδία ποιος;

Εσείς, που ο διαγωνισμός σας κατέπεσε στο Σ.τ.Ε.;

Μας λέτε εσείς για πλοκάμια σκοπιμοτήτων και κατηγορείτε εμένα ότι υπηρετώ συμφέροντα;

Μετά από τα «βοσκοτόπια» και τον Καλογρίτσα και τις νομοθετικές σας πρωτοβουλίες που έχουν σχέση με τα κανάλια;

Ειλικρινά, να μάθετε να μιλάτε πιο ευγενικά.

Εάν δεν αντέχετε την κριτική, εάν δεν έχετε απαντήσεις στα επιχειρήματα, καλώς, κύριε Υπουργέ.

Απλώς, παραδεχτείτε το.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Πάντως, κυρία Ασημακοπούλου, επιτρέψτε μου - θεσμικά μιλάω τώρα - δεν κατέπεσε ο νόμος στο Σ.τ.Ε., αλλά μόνο ένα συγκεκριμένο άρθρο.

Αυτό το λέω έτσι για την αποκατάσταση των πραγμάτων.

Το λόγο έχει ο κ. Λαγός.

ΙΩΑΝΝΗΣ ΛΑΓΟΣ (Ειδικός Αγορητής του Λαϊκού Συνδέσμου – Χρυσή Αυγή): Εμείς, σαν «ΧΡΥΣΗ ΑΥΓΗ», σήμερα δεν θα ασχοληθούμε με το παρόν νομοσχέδιο, στο οποίο αναφέρθηκε χθες ο Ειδικός Αγορητής μας, ο κ. Ηλιόπουλος. Θα συζητήσουμε όταν έρθει στην Ολομέλεια το νομοσχέδιο και θα τοποθετηθούμε συγκεκριμένα.

Έχουμε να συζητήσουμε για πολύ σοβαρότερα πράγματα σήμερα.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Με συγχωρείτε, πριν ξεκινήσετε, κύριε Λαγέ.

Παρακαλώ πολύ, είναι Επιτροπή που ασχολείται με το νομοσχέδιο και για το νομοσχέδιο θα τοποθετηθείτε, αλλιώς δεν έχει νόημα.

Εάν θέλετε να κάνετε ένα σχόλιο μισού λεπτού για κάτι, σαφώς αυτό γίνεται από όλους, αλλά το θέμα μας είναι το νομοσχέδιο.

ΙΩΑΝΝΗΣ ΛΑΓΟΣ (Ειδικός Αγορητής του Λαϊκού Συνδέσμου – Χρυσή Αυγή): Κυρία Πρόεδρε, μην αγχώνεστε.

Θα τοποθετηθώ για ό,τι θέλω εγώ και αν θέλετε φωνάξτε τον φρούραρχο να με βγάλει έξω.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κύριε Λαγέ, λυπάμαι, αλλά είστε εκτός ημερήσιας διάταξης.

ΙΩΑΝΝΗΣ ΛΑΓΟΣ (Ειδικός Αγορητής του Λαϊκού Συνδέσμου – Χρυσή Αυγή): Εσείς είστε εκτός ζωής και πραγματικότητας και θα με αφήσετε να τοποθετηθώ όπως θέλω εγώ.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Όχι, δεν θα σας αφήσω.

Είστε εκτός ημερήσιας διάταξης.

ΙΩΑΝΝΗΣ ΛΑΓΟΣ (Ειδικός Αγορητής του Λαϊκού Συνδέσμου – Χρυσή Αυγή): Τόση «πρεμούρα» σας έχει πιάσει, κυρία Πρόεδρε;

Φοβάστε τόσο πολύ που θα μιλήσουμε;

Θα μιλήσουμε.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Με συγχωρείτε, αλλά εξετάζουμε το νομοσχέδιο.

Παρακαλώ πολύ.

ΙΩΑΝΝΗΣ ΛΑΓΟΣ (Ειδικός Αγορητής του Λαϊκού Συνδέσμου – Χρυσή Αυγή): Φέρτε τους μπράβους του Ερντογάν να μας βγάλουν έξω από την αίθουσα, εάν θέλετε.

Φέρτε τους αστυνομικούς του Ερντογάν.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Παρακαλώ πολύ, ανακαλέστε για αυτό που είπατε και τοποθετηθείτε για το νομοσχέδιο.

ΙΩΑΝΝΗΣ ΛΑΓΟΣ (Ειδικός Αγορητής του Λαϊκού Συνδέσμου – Χρυσή Αυγή): Τι να ανακαλέσω;

Έχει περάσει 1,5 λεπτό και δεν με έχετε αφήσει να μιλήσω.

Θα με αφήσετε να μιλήσω τώρα;

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Όχι, θα μιλήσετε για το νομοσχέδιο, παρακαλώ, που είναι το θέμα μας.

ΙΩΑΝΝΗΣ ΛΑΓΟΣ (Ειδικός Αγορητής του Λαϊκού Συνδέσμου – Χρυσή Αυγή): Θέλετε να κατέβετε να μιλήσετε εσείς για μένα;

Θέλετε να κατέβετε να κάνετε μια ομιλία δική σας;

Ελάτε να μιλήσετε εσείς για μένα.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Παρακαλώ πολύ, τοποθετηθείτε για το νομοσχέδιο. Μόνο ένα μικρό σχόλιο μπορεί να γίνει.

ΙΩΑΝΝΗΣ ΛΑΓΟΣ (Ειδικός Αγορητής του Λαϊκού Συνδέσμου – Χρυσή Αυγή): Θα τοποθετηθώ για ό,τι θέλω εγώ.

Κυρία Πρόεδρε, δεν έχετε το δικαίωμα να μου αφαιρέσετε το λόγο.

Ας κρίνει ο ελληνικός λαός, εάν αυτό που θα πω εγώ ενδιαφέρει ή όχι τον κόσμο.

Ξεκινάμε, λοιπόν, λέγοντας και βλέπουμε την «πρεμούρα» που σας έχει πιάσει.

Ήρθε πριν από λίγες ώρες ο Σουλτάνος Ερντογάν στην πατρίδα μας, καλεσμένος από την Κυβέρνηση της χώρας μας. Η ερώτηση που απευθύνουμε και στον ελληνικό λαό και στους κυβερνώντες είναι: «Ποιο αλήθεια είναι το κέρδος που θα έχει η πατρίδα μας από αυτή την παρουσία του Προέδρου της Τουρκίας, Ερντογάν»;

Ξέραμε εκ των προτέρων ότι η Ελλάδα θα ήταν χαμένη, απλά δεν ξέραμε το βαθμό της ήττας μας. Θα ήταν συντριπτική ή θα ήταν μια απλή ήττα;

Δυστυχώς, βλέπουμε από τις πρώτες ώρες της επίσκεψής του ότι είναι μια συντριπτική ήττα.

Βλέπουμε ότι υπάρχει ένας διασυρμός της πατρίδας μας και θα ξεκινήσω λέγοντας ότι, πριν από λίγες μέρες, υπήρχε στην Εφημερίδα «ΤΟ ΠΑΡΟΝ» κάποια αναφορά σχετικά με τους όρους που θα έθετε η Κυβέρνηση - αυτή η απαράδεκτη Κυβέρνηση που δήθεν εκπροσωπεί την Ελλάδα - στον Ερντογάν για την παρουσία του.

Έλεγε ότι: «Μετά και την ευκαιρία της επίσκεψης του Τσαβούσογλου και την απαράδεκτη στάση του που είχε κρατήσει στη Θράκη μας, όπου μιλούσε για την τουρκική μειονότητα, η ελληνική Κυβέρνηση είχε διαμηνύσει μέσω διπλωματικών κύκλων στην Άγκυρα πως πρώτα θα συμφωνηθεί και η τελευταία λέξη των δηλώσεων που θα γίνουν στην Αθήνα κατά τη διάρκεια της επίσκεψης Ερντογάν και μετά θα κλειδώσουν οι ακριβείς ημερομηνίες.». Έτσι έλεγε, ότι είχαν συμφωνηθεί τα πάντα. Όλες οι δηλώσεις του Ερντογάν. Αυτό σημαίνει δύο πράγματα. Πρώτον ότι είστε ηλίθιοι και σας κοροϊδεύουν και δεύτερον ότι κανείς δεν σας λαμβάνει σοβαρά υπόψη.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κύριε Λαγέ, σας παρακαλώ. Κυρία Ζαρούλια, μαγνητοσκοπείτε κάτι; Η συνεδρίαση μεταδίδεται δημόσια από το κανάλι της Βουλής.

ΕΛΕΝΗ ΖΑΡΟΥΛΙΑ: *Ομιλεί εκτός μικροφώνου.*

ΙΩΑΝΝΗΣ ΛΑΓΟΣ (Ειδικός Αγορητής του Λαϊκού Συνδέσμου Χρυσή Αυγή): Είναι φασιστικό αυτό που κάνουμε εμείς. Αυτό που κάνετε εσείς είναι δημοκρατικό.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Παρακαλώ πολύ. Κύριε Λαγέ, τοποθετήστε εκτός ημερήσιας διάταξης.

ΙΩΑΝΝΗΣ ΛΑΓΟΣ (Ειδικός Αγορητής του Λαϊκού Συνδέσμου Χρυσή Αυγή): Το έχετε κάνει θέμα. Θα με είχατε αφήσει και θα είχα προχωρήσει την τοποθέτηση μου. Λέμε, λοιπόν, αυτά που ανέφεραν οι κυβερνητικές πηγές για την συμφωνία που είχαν κάνει με τον Ερντογάν. Φυσικά, συμφωνία η οποία καταπατήθηκε από την πρώτη παρουσία και τις πρώτες ώρες του εδώ. Το γνωρίζαμε. Ήταν εις γνώσιν όλων μας ότι ο Ερντογάν θα έρθει εδώ να εκμεταλλευτεί πολιτικά αυτή τη «γέφυρα» που του κάνετε. Αυτή τη χάρη που του δώσατε. Ένας Ερντογάν, ο οποίος είναι αποκλεισμένος από παντού. Ένας Ερντογάν, ο οποίος, ειδικά από το δήθεν πραξικόπημα του 2016, δεν έχει κληθεί σε κανένα ευρωπαϊκό κράτος πλην της Πολωνίας. Και έρχεται η ελληνική Κυβέρνηση, το ελληνικό Κράτος να τον καλέσει και να γίνει το δεύτερο ευρωπαϊκό κράτος που του δίνει αυτή τη δυνατότητα. Όμως, με μια διαφορά από την Πολωνία ότι ο Ερντογάν και οι Τούρκοι αμφισβητούν ευθέως τα σύνορα της πατρίδας μας και την εδαφική κυριαρχία της Ελλάδος. Βλέπουμε, λοιπόν, έναν Ερντογάν, ο οποίος μπήκε μέσα και σας διασύρει. Μιλάει μέσα στο Προεδρικό Μέγαρο για αμφισβήτηση της Συνθήκης της Λωζάνης. Μιλάει μέσα στο Προεδρικό Μέγαρο και μας λέει ότι καταπιέζονται οι μουσουλμάνοι στη Θράκη μας. Μας λέει ότι το κατά κεφαλήν εισόδημα είναι 18.000 για όλους τους άλλους Έλληνες, αλλά στη Θράκη για τους μουσουλμάνους είναι 2.000. Δηλαδή, σαφέστατα μας «πετάει το μπαλάκι» ότι εμείς φροντίζουμε, ως ελληνική Κυβέρνηση και ελληνικό Κράτος, να ταλαιπωρεί τους μουσουλμάνους. Και έρχεται σαν λυτρωτής, σαν αυτός που θα τους σώσει. Και εσείς κάθεστε και τον παρακολουθείτε. Επίσης, μιλάει ο Ερντογάν και αναφέρεται σε ένα συγκεκριμένο σύνθημα για την εκλογή των μουφτήδων. Μιλάει ο Ερντογάν για την εκλογή των μουφτήδων και όχι για τον ορισμό τους από το ελληνικό κράτος, όπως μέχρι τώρα ήταν και έτσι οφείλει να είναι. Αλλά μιλάει ο δημοκράτης Ερντογάν για την εκλογή των μουφτήδων από την μουσουλμανική κοινότητα – μειονότητα, που είναι πάνω στη Θράκη μας. Και κάθεστε και τον ακούτε. Κάθεται και τον ακούει και ο Πρόεδρος της Δημοκρατίας και εν συνεχεία ο Πρωθυπουργός, ο οποίος δεν τολμάει να του πει τίποτα. Αυτοί, οι οποίοι κάθονται και απλά δέχονται τις προκλήσεις του Ερντογάν, που έχει βάλει στη φυλακή όσους δημοσιογράφους έχουν άλλη κριτική από αυτόν.

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κυρία Ζαρούλια, σας το ζητώ για δεύτερη φορά. Μπορείτε να σταματήσετε τη μαγνητοσκόπηση; Αυτή την στιγμή μεταδίδεται από το κανάλι της Βουλής. Παρακαλώ, θα το σταματήσετε;

ΕΛΕΝΗ ΖΑΡΟΥΛΙΑ: *Ομιλεί εκτός μικροφώνου.*

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Παρακαλώ πολύ, διακόπτεται η συνεδρίαση.

**ΔΙΑΚΟΠΗ**

**ΜΕΤΑ ΤΗ ΔΙΑΚΟΠΗ**

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Κυρίες και κύριοι Βουλευτές, επαναλαμβάνεται η διακοπείσα συνεδρίαση, με θέμα ημερήσιας διάταξης τη συνέχιση της επεξεργασίας του σχεδίου νόμου του Υπουργείου Ψηφιακής Πολιτικής, Τηλεπικοινωνιών και Ενημέρωσης, «Αδειοδότηση διαστημικών δραστηριοτήτων – Καταχώριση στο Εθνικό Μητρώο Διαστημικών Αντικειμένων – Ίδρυση Ελληνικού Διαστημικού Οργανισμού και λοιπές διατάξεις».

Στο σημείο αυτό γίνεται η β΄ ανάγνωση των καταλόγων των μελών των Επιτροπών.

Από τη Διαρκή Επιτροπή του Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Αθανασίου Νάσος, Αραχωβίτης Σταύρος, Γάκης Δημήτρης, Γκιόλας Γιάννης, Δέδες Ιωάννης, Θελερίτη Μαρία, Κοζομπόλη Παναγιώτα, Μορφίδης Κώστας, Μπαλλής Συμεών, Πάλλης Γεώργιος, Παπαηλιού Γεώργιος, Παπαφιλίππου Γεώργιος, Παρασκευόπουλος Νικόλαος, Πρατσόλης Αναστάσιος, Ακριώτης Γεώργιος, Κυρίτσης Γεώργιος, Στέφος Ιωάννης, Ντζιμάνης Γεώργιος, Τζαμακλής Χαρίλαος, Μεϊκόπουλος Αλέξανδρος, Τσόγκας Γεώργιος, Χριστοδουλοπούλου Τασία, Ψυχογιός Γεώργιος, Ασημακοπούλου Άννα – Μισέλ, Βλάχος Γεώργιος, Βορίδης Μαυρουδής (Μάκης), Βούλτεψη Σοφία, Γεωργαντάς Γεώργιος, Γκιουλέκας Κωνσταντίνος, Καραγκούνης Κωνσταντίνος, Καρασμάνης Γεώργιος, Αντωνίου Μαρία, Κυριαζίδης Δημήτριος, Παναγιωτόπουλος Νικόλαος, Τασούλας Κωνσταντίνος, Χαρακόπουλος Μάξιμος, Μανιάτης Ιωάννης, Παπαθεοδώρου Θεόδωρος, Γερμενής Γεώργιος, Ηλιόπουλος Παναγιώτης, Λαγός Ιωάννης, Λαμπρούλης Γεώργιος, Δελής Ιωάννης, Συντυχάκης Εμμανουήλ, Σαρίδης Ιωάννης, Δανέλλης Σπυρίδων, Καρράς Γεώργιος – Δημήτριος, Παναγούλης Ευστάθιος και Παπακώστα – Σιδηροπούλου Αικατερίνη

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Κατσαβριά - Σιωροπούλου Χρυσούλα, Βράντζα Παναγιώτα, Γκαρά Αναστασία, Δημαράς Γιώργος, Δημητριάδης Δημήτρης (Μίμης), Δρίτσας Θεόδωρος, Θεοφύλακτος Γιάννης, Ιγγλέζη Κατερίνα, Καματερός Ηλίας, Καρακώστα Εύη, Καραναστάσης Απόστολος, Κάτσης Μάριος, Καφαντάρη Χαρά, Ουρσουζίδης Γιώργος, Παπαδόπουλος Νίκος, Ριζούλης Ανδρέας, Σπαρτινός Κώστας, Συρμαλένιος Νίκος, Τελιγιορίδου Ολυμπία, Τριανταφύλλου Μαρία, Τριανταφυλλίδης Αλέξανδρος, Αθανασίου Χαράλαμπος, Αντωνιάδης Ιωάννης, Αραμπατζή Φωτεινή, Γιόγιακας Βασίλειος, Δήμας Χρίστος, Κατσαφάδος Κωνσταντίνος, Κόνσολας Εμμανουήλ, Σταμάτης Δημήτριος, Μπουκώρος Χρήστος, Μπούρας Αθανάσιος, Πλακιωτάκης Ιωάννης, Τσιάρας Κωνσταντίνος, Στύλιος Γεώργιος, Αρβανιτίδης Γεώργιος, Κωνσταντινόπουλος Οδυσσέας, Τζελέπης Μιχαήλ, Ζαρούλια Ελένη, Παναγιώταρος Ηλίας, Σαχινίδης Ιωάννης, Τάσσος Σταύρος, Κατσώτης Χρήστος, Μωραΐτης Νικόλαος, Καμμένος Δημήτριος, Λαζαρίδης Γεώργιος και Αμυράς Γεώργιος

ΧΑΡΑ ΚΑΦΑΝΤΑΡΗ (Προεδρεύουσα των Επιτροπών): Τον λόγο έχει ο κ. Συντυχάκης.

ΕΜΜΑΝΟΥΗΛ ΣΥΝΤΥΧΑΚΗΣ (Ειδικός Αγορητής του Κ.Κ.Ε.):. Ευχαριστώ, κυρία Πρόεδρε.

Κυρίες και κύριοι, αναφερθήκαμε, ως Κομμουνιστικό Κόμμα Ελλάδος, κατά την α’ ανάγνωση, στο ότι το σχέδιο νόμου για την ίδρυση Ελληνικού Διαστημικού Οργανισμού διευκολύνει την εμπορευματοποίηση - ιδιωτικοποίηση του διαστήματος και των διαστημικών δικαιωμάτων της χώρας.

Η διαστημική πολιτική της κυβέρνησης εντάσσεται στην τροχιά υλοποίησης της διαστημικής στρατηγικής της Ε.Ε. Αυτό αποδείχθηκε κι εχθές, κατά την ακρόαση των φορέων, και επιβεβαιώνεται η θέση του Κ.Κ.Ε. για το γεγονός ότι με την ίδρυση αυτού του οργανισμού, που προβλέπει το σχέδιο νόμου και που θα λειτουργεί με ιδιωτικοοικονομικά κριτήρια - πρόκειται για μια ανώνυμη εταιρεία - η Κυβέρνηση συστήνει ένα ακόμη «γραφείο πώλησης δικαιωμάτων». Η μοναδική δραστηριότητα αυτού του οργανισμού θα είναι η εμπορική αξιοποίηση δεδομένων από ευρωπαϊκά προγράμματα και η πώληση των διαστημικών δικαιωμάτων της χώρας.

Διαφωνούν τα υπόλοιπα κόμματα με αυτό; Όχι. Οι διαφωνίες είναι σε επιμέρους, σε δευτερεύοντα και τριτεύοντα ζητήματα, νομικά, διαχειριστικά, αλλά όχι με την πεμπτουσία του σχεδίου νόμου που είναι αυτή που προείπα, δηλαδή το γεγονός ότι συστήνεται μια ανώνυμη εταιρεία που θα πουλάει τα διαστημικά δικαιώματα της χώρας.

Τι φάνηκε από την ακρόαση των φορέων; Καταρχάς, να πούμε ποιοι ήταν οι φορείς κατά τη χθεσινή ακρόαση. Κατά βάση, ήταν εκπρόσωποι επιχειρηματικών συμφερόντων, είτε άμεσα, είτε έμμεσα, κι αυτό το λέμε όχι για κανέναν άλλο λόγο, αλλά για να καταλάβουμε αυτό που είπε και ο Υπουργός κατά την έναρξη της σημερινής συζήτησης, ότι το σχέδιο νόμου τυγχάνει ευρύτατης συναίνεσης. Βέβαια! Οι κατά βάση εκπρόσωποι που τοποθετήθηκαν χθες, όπως η Ένωση Ελληνικών Βιομηχανιών Διαστημικής Τεχνολογίας και Εφαρμογών, όπως ο Ελληνικός Συνεργατικός Σχηματισμός Διαστημικών Τεχνολογιών και Εφαρμογών, ο εκπρόσωπος της HELLAS SAT, τι είναι; Είναι επιχειρηματικοί όμιλοι. Εκπροσωπούν επιχειρηματικά συμφέροντα και, φυσικά, κάποια μεμονωμένα πρόσωπα που, επίσης, με τον δικό τους τρόπο, έθεσαν τα ζητήματα της υπεράσπισης των επιχειρηματικών συμφερόντων.

Διαπιστώνουμε από τη χθεσινή συζήτηση ότι οι περισσότερες τοποθετήσεις ευθέως ομολόγησαν ότι το σχέδιο νόμου αποτελεί τη μεγάλη ευκαιρία για την ανάπτυξη της επιχειρηματικής δράσης στο διάστημα και, μάλιστα, ομολογήθηκε ότι το εγχώριο βιομηχανικό κεφάλαιο στον κλάδο της διαστημικής τεχνολογίας, εάν μέχρι τώρα ήταν ο φτωχός συγγενής στην Ε.Ε., τώρα διεκδικεί να πάρει μεγάλο κομμάτι από την πίτα των κερδών από τη διεθνή και ευρωπαϊκή εμπορική διαστημική αγορά, που, όπως ειπώθηκε από εκπροσώπους των φορέων εχθές, φτάνουν ετησίως τα 200 δις €, 50% από το δημόσιο τομέα και 50% από τον ιδιωτικό τομέα και, μέχρι σήμερα, αυτά τα κέρδη τα καρπώνονταν το ξένο κεφάλαιο.

Μια διαμάχη, λοιπόν, ανάμεσα στο ξένο και στο εγχώριο κεφάλαιο για το ποιος θα καρπωθεί το μεγαλύτερο κομμάτι της «πίττας», καθώς, βέβαια, και τα μερίδια από την ευρωπαϊκή χρηματοδότηση, που θα κατευθύνονται πάλι και αυτά, με τη σειρά τους, προς την κερδοφορία του μεγάλου κεφαλαίου, τις ανάγκες του ΝΑΤΟ και την πολιτική ασφάλειας της Ε.Ε..

Έχουν καμία σχέση όλα τα παραπάνω με την έρευνα προς όφελος της κοινωνικής προόδου, την αξιοποίηση του διαστήματος για την πρόβλεψη και αντιμετώπιση φυσικών καταστροφών, - όπως για παράδειγμα για την πρόγνωση σεισμικών και πλημμυρικών φαινομένων - για την ανάπτυξη της τεχνικής και των τηλεπικοινωνιών, για την εθνική ασφάλεια της χώρας, την κοινωνική εξέλιξη και πρόοδο, με κριτήριο πάντα την ικανοποίηση των λαϊκών αναγκών και την ευημερία του λαού μας;

Κανείς, μα κανείς δεν κάνει λόγο - και από τα υπόλοιπα κόμματα και από την Κυβέρνηση - για τις λαϊκές ανάγκες, για το πώς, δηλαδή, το διάστημα μπορεί να υπηρετήσει τον λαό και τις ανάγκες του. Το κριτήριο είναι η επιχειρηματική κερδοφορία και απόδειξη γι' αυτό είναι το γεγονός ότι συστήνεται ένας οργανισμός που, ακριβώς, έρχεται να υπηρετήσει αυτά τα συμφέροντα. Και μάλιστα, πολλοί από τους φορείς χθες επένδυσαν την επιχειρηματολογία τους - για να είναι και πιο πειστική - με το επιχείρημα ότι θα χρησιμοποιηθούν τα ελληνικά μυαλά για την προώθηση των επιχειρηματικών σχεδίων, «παίζοντας» με τον πόνο χιλιάδων νέων επιστημόνων, οι οποίοι είτε φεύγουν στο εξωτερικό κατ' ανάγκη, λόγω ανεργίας, είτε δουλεύουν σε συνθήκες «γαλέρας». Παιδιά με μεταπτυχιακά, με διδακτορικά, με μεταδιδακτορικά αμείβονται με «τρεις και εξήντα».

Μάλιστα, ο εκπρόσωπος της Ένωσης Βιομηχανιών Διαστημικής Τεχνολογίας και Εφαρμογών ήταν αποκαλυπτικός, ως προς το ρόλο που θα διαδραματίσει η ίδρυση του Ελληνικού Διαστημικού Οργανισμού. Τι είπε; Ότι ο κύριος σκοπός, που θεωρούμε ότι υπάρχει πίσω από την ίδρυση του Οργανισμού, είναι να σταματήσουμε, ως χώρα, να αντιμετωπίζουμε το διάστημα ως μια κατακερματισμένη δραστηριότητα, αλλά, αντίθετα, με όλη αυτή την κίνηση, στόχος θα πρέπει να είναι η προσέλκυση σημαντικών επενδύσεων στη χώρα και να φέρει πίσω ερευνητικά αναπτυξιακά έργα, συντονισμένα, για την εξυπηρέτηση, καταρχήν, της δημόσιας διοίκησης, αλλά και όλων των λοιπών φορέων. Ποιοι είναι οι λοιποί φορείς; Οι επιχειρηματικοί όμιλοι, κατά βάση, και όσοι φιλοδοξούν να πάρουν το «κομμάτι από την πίττα», από αυτήν τη μεγάλη «πίττα» των 200 δισεκατομμυρίων ευρώ - στην πορεία πολύ περισσότερων -, μιας και «χοντραίνει το παιχνίδι» και στο επίπεδο του διαστήματος.

Ακόμα πιο προωθημένος ήταν ένας μηχανικός διαστήματος. Δεν κατάλαβα ποιον φορέα εκπροσωπούσε. Κατάλαβα, όμως, ότι είναι ένθερμος υποστηρικτής των ιδιωτικοποιήσεων, δηλαδή της εισδοχής των ιδιωτικών φορέων στα πανεπιστήμια και την έρευνα, όπως ο ίδιος είπε, δηλαδή στις μπίζνες. Τι μας είπε: «Συμφωνώ απόλυτα με το νομοσχέδιο, θέλει λίγο διόρθωμα, δεν πρέπει να είναι απαγορευτικό και σκληρά γραφειοκρατικό, πρέπει να είναι ευέλικτο, πρέπει να είναι προς την κατεύθυνση της ιδιωτικοποίησης, δηλαδή, να φέρει μέσα ιδιωτικούς φορείς και τα Πανεπιστήμια και την έρευνα προς αυτή την κατεύθυνση». Αυτά τα είπε ο μηχανικός. Ποιον εκπροσωπούσε, δεν το γνωρίζω, αλλά ένας μηχανικός ήταν χθες εδώ και τα έλεγε αυτά.

Μόλις πριν λίγο, ο Υπουργός και ο Εισηγητής του ΣΥ.ΡΙΖ.Α. έτρεξαν να πουν: «μην ανησυχείτε, όλα καλά, κανένα εμπόδιο, καμία γραφειοκρατία». Και πράγματι, έτσι είναι. Πώς αλλιώς μπορεί να εξασφαλιστεί, πώς αλλιώς θα «ρολάρει», πώς θα πάρουν το «κομμάτι της πίτας», που λένε, από τον ανταγωνισμό αυτών των επιχειρηματικών ομίλων. Αυτό θα μπορούσε να εξασφαλιστεί βέβαια είτε είναι Α.Ε., είτε δεν είναι Α.Ε. και είναι αμιγώς οργανισμός του Δημοσίου, Νομικό Πρόσωπο Δημοσίου Δικαίου.

Έτσι και αλλιώς, στον καπιταλισμό το κράτος και οι φορείς του λειτουργούν ως συλλογικοί καπιταλιστές. Πάλι υπηρετούν τα συμφέροντα των επιχειρηματικών ομίλων. Βέβαια, ειπώθηκαν και άλλα: «Εμείς αντιπροσωπεύουμε την Ελλάδα στο Βέλγιο, όπου είναι και το ΝΑΤΟ, κατεξοχήν κέντρο διαστημικής στην Ευρώπη. Και είναι κάτι που πρέπει να το δει πολύ σοβαρά ο Υπουργός, γιατί πέρα από τις εμπορικές, υπάρχουν και σημαντικές αμυντικές ελλείψεις για τη χώρα». Κάπου, βέβαια, τα πρακτικά δεν έχουν διατυπώσει ακριβώς τις λέξεις του συγκεκριμένου εκπροσώπου, αλλά το αναφέρει ρητά.

Τι θέλει να πει ο «ποιητής»; Διάστημα - ΝΑΤΟ - αμυντικές ελλείψεις της χώρας, στην πραγματικότητα, σημαίνουν πλήρη υποταγή της αμυντικής πολιτικής στις επιδιώξεις του ΝΑΤΟ. Βέβαια, αυτά μπορεί να τα επικαλείται ένα φυσικό πρόσωπο και πιθανά δε δεσμεύεται η Κυβέρνηση από αυτά τα οποία λέει ένα φυσικό πρόσωπο. Ναι, αλλά εδώ υπάρχουν συναινέσεις. Είπε ο κ. Υπουργός πως υπάρχουν συναινέσεις και άρα, λοιπόν, συναινεί η Κυβέρνηση και σε αυτά τα οποία ειπώθηκαν. Εάν διαφωνεί, βεβαίως, μπορεί και να το πει και να μας διαψεύσει.

Επίσης, κάποιοι άλλοι, όπως και ο εκπρόσωπος της ΕΡΤ, «κοκορευτήκαν» για τους αναμεταδότες που πήρε το κράτος από τη συμφωνία με την HELLAS SAT. Θα πρόσθετα και το ένα εκατομμύριο που παίρνει ως αντάλλαγμα από την παράταση της συμφωνίας για άλλα είκοσι χρόνια. Και λέμε τώρα εμείς, τόσο φθηνά αποτιμάτε την παράδοση της τροχιακής διαστημικής θέσης της χώρας; Τόσο φθηνά; Για ένα τόσο σημαντικό ζήτημα, τη διαστημική πολιτική, την αξιοποίηση των διαστημικών προϊόντων της τροχιακής θέσης της χώρας;

Με αυτά τα λίγα, και πολύ περισσότερα βέβαια που θα πούμε στην Ολομέλεια, αποδεικνύεται ότι η Κυβέρνηση «αβαντάρει» για τα καλά τις εγχώριες επιχειρηματικές επιδιώξεις, με πολύ φθηνά ανταλλάγματα για να διασκεδάσει εντυπώσεις. Σε σχέση με το άρθρο 25, θεωρούμε - κυρίως αυτό που αφορά την πρακτική άσκηση - ότι είναι απαράδεκτο και αναδεικνύει τον πραγματικό χαρακτήρα της λεγόμενης «πρακτικής άσκησης». Ουσιαστικά, ενώ ο ρόλος της θα έπρεπε να είναι η εκπαίδευση των φοιτητών, όπως αναφέρει η Εισηγητική Έκθεση, στόχος της είναι η Εθνική Επιτροπή Τηλεπικοινωνιών και Ταχυδρομείων να απασχολεί φοιτητές για την ταχύτερη διεκπεραίωση του έργου της.

Δηλαδή, σε ένα δημόσιο φορέα η πρακτική άσκηση γίνεται εργαλείο υποκατάστασης, μόνιμων, σταθερών σχέσεων εργασίας και φθηνής εργατικής δύναμης, λέμε εμείς, ως Κομμουνιστικό Κόμμα Ελλάδας.

Τέλος, ο κ. Υπουργός είπε στην αρχική του τοποθέτηση για το γεωπολιτικό και στρατηγικό ρόλο της Κυβέρνησης, ότι αυτός υπηρετείται και μέσα από το νομοσχέδιο. Ποιος είναι αυτός ο ρόλος; Κατά την άποψή μας, είναι ένας ρόλος ενός μικρού ιμπεριαλιστή που φιλοδοξεί για την πολυδιάστατη εξωτερική πολιτική, που εμπλέκει τη χώρα σε πολύ επικίνδυνα παιχνίδια, που αποτυπώθηκαν, άλλωστε, και στη συμφωνία με τις Ηνωμένες Πολιτείες Αμερικής. Αν δεν είναι έτσι, να μας πουν τι ακριβώς συμφωνήθηκε με τις Ηνωμένες Πολιτείες της Αμερικής. Είναι η αναβάθμιση της βάσης της Σούδας, είναι τα πυρηνικά στον Άραξο, τα μερίδια για λογαριασμό του εγχώριου κεφαλαίου από την μοιρασιά των ιμπεριαλιστικών ανταγωνισμών στη μέση Ανατολή, στα Βαλκάνια, στη Βόρεια Αφρική και πάρα πολλά άλλα, όπως πετρέλαια, φυσικό αέριο, υδρογονάνθρακες. Ένα κουβάρι αντιθέσεων σε όλη αυτή την περιοχή, στην οποία η Κυβέρνηση της Ελλάδος θέλει να παίξει ένα ρόλο πολυδιάστατης εξωτερικής πολιτικής, για λογαριασμό ποιου; Για λογαριασμό των λαϊκών συμφερόντων ή για λογαριασμό των βιομηχάνων, των εφοπλιστών, όλων αυτών των επιχειρηματικών ομίλων, που επιδιώκουν να πάρουν και από κει το «κομμάτι της πίτας απ’ τη λεία»;

Μιας και μιλήσαμε για το γεωπολιτικό ρόλο της χώρας, θέλουμε να ρωτήσουμε κάτι τον Υπουργό. Ποια είναι η θέση της Κυβέρνησης για την αναγνώριση της Ιερουσαλήμ, από τις Ηνωμένες Πολιτείες της Αμερικής, ως πρωτεύουσα του Ισραήλ; Για να δούμε τελικά ποιος είναι αυτός ο γεωπολιτικός και γεωστρατηγικός ρόλος της Κυβέρνησης. Αυτή η απόφαση της Κυβέρνησης των Ηνωμένων Πολιτειών, για την αναγνώριση της Ιερουσαλήμ ως πρωτεύουσα του Ισραήλ, πρόκειται προφανώς για μια επικίνδυνη απόφαση που «ρίχνει λάδι στη φωτιά», πυροδοτεί εντάσεις, συγκρούσεις στην περιοχή. Θα τα βρούμε μπροστά μας, θα τα βρει και η Κυβέρνηση μπροστά της. Εμπλέκει η απόφαση αυτή τη χώρα σ' αυτό το κουβάρι των αντιθέσεων, που μέσα εκεί εντάσσεται και η υπόθεση της Παλαιστίνης και οι εξελίξεις στη Μέση Ανατολή. Εμείς βέβαια, ως Κομμουνιστικό Κόμμα Ελλάδας, από το βήμα αυτό, θέλουμε να εκφράσουμε την αλληλεγγύη στον παλαιστινιακό λαό και να καλέσουμε την Κυβέρνηση να προχωρήσει η Κυβέρνηση στην άμεση αναγνώριση του Παλαιστινιακού Κράτους, σύμφωνα με την απόφαση που έλαβε η Βουλή τον Δεκέμβρη του 2015. Σχετικό αίτημα, προκειμένου να συζητηθεί, έχουμε καταθέσει και στην Διαρκή Επιτροπή Εθνικής Άμυνας και Εξωτερικών Υποθέσεων της Βουλής, αλλά και προς την Ομάδα Φιλίας Ελλάδας - Παλαιστίνης, από τον Βουλευτή του Κ.Κ.Ε. τον κ. Σταύρο Τάσσο, ο οποίος και συμμετέχει.

Σε κάθε περίπτωση, για να τελειώσω, η πολιτική σας για το διάστημα, είναι απόλυτα συνδεδεμένη με την στρατηγική του κεφαλαίου στην οικονομία και την μεγαλύτερη κερδοφορία σε νέους παρθένους στρατηγικούς τομείς, όπως το διάστημα, και την εξυπηρέτηση των ιμπεριαλιστικών σχεδίων της Ε.Ε., των Η.Π.Α., του ΝΑΤΟ. Γι' αυτό και καταψηφίζουμε το συγκεκριμένο σχέδιο νόμου. Ευχαριστώ, κυρία Πρόεδρε.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Ευχαριστώ και εγώ και για την ακρίβεια του χρόνου.

Τον λόγο έχει ο Ειδικός Αγορητής των Ανεξάρτητων Ελλήνων, ο κ. Λαζαρίδης.

ΓΕΩΡΓΙΟΣ ΛΑΖΑΡΙΔΗΣ (Ειδικός Αγορητής των ΑΝ.ΕΛ.): Σας ευχαριστώ, κυρία Πρόεδρε.

Ακούσαμε χθες τους εκπροσώπους των φορέων, οι οποίοι όλοι ήταν διακεκριμένοι επιστήμονες, ειδικοί στο αντικείμενο, όσον αφορά στο νομοσχέδιο. Μιλάμε για διακεκριμένους καθηγητές στο εξωτερικό, ερευνητές κ.λπ.. Όλοι, χωρίς να εξαιρέσουμε κανέναν, συμφωνούν στο ότι το νομοσχέδιο αυτό είναι ένα θετικό νομοσχέδιο και μάλιστα ήταν αποκαλυπτικοί, αν θέλετε. Εξέθεσαν τα δύο κόμματα, τα οποία κυβερνούσαν στο παρελθόν τη χώρα, λέγοντας ότι αυτό το νομοσχέδιο έρχεται να καλύψει ανάγκες, οι οποίες έπρεπε να είχαν τακτοποιηθεί εδώ και πολλές δεκαετίες και κράτησα από χθες κάποιες σημειώσεις, γιατί πραγματικά μας είπαν πολύ ενδιαφέροντα πράγματα.

Θα ήθελα, πριν προχωρήσω στο νομοσχέδιο, να θυμηθούμε τι μας είπαν χθες. Ξεκινάω από τον κ. Κριμιζή, ο οποίος είπε: «Υλοποιείται μια ανάγκη, η οποία έπρεπε να έχει υλοποιηθεί εδώ και τριάντα χρόνια». Είναι πραγματικά αφοπλιστικό αυτό που λέει.

Προχωράω στον κ. Μπότση, ο οποίος λέει: «Είναι επιτέλους κάτι, που θα βοηθήσει τη χώρα μας, να βγει από την κατάσταση που βρίσκεται». Ο κ. Χόρχες Άντζες, μάλιστα χρησιμοποίησε πολλές φράσεις, στάθηκε σε υπερθετικό βαθμό απέναντι στο νομοσχέδιο, όχι απλώς σε θετικό, και είπε: «Συγχαρητήρια για τη σύσταση του φορέα. Για πρώτη φορά, θα έχουμε εθνική στρατηγική». Σε άλλο σημείο, είπε: «δεν αντιμετωπίζεται πλέον το διάστημα ως μια κατακερματισμένη υπόθεση, που διάφορα Υπουργεία μοιράζονται τα κομμάτια». Κλείνοντας, ο κ. Άντζες είπε: «Συγχαρητήρια, για την κατάθεση του νομοσχεδίου».

Ο κ. Χριστόδουλος Παπαδόπουλος είπε: «Είναι ένα σημαντικό νομοσχέδιο».

Ο κ. Γεωργακόπουλος είπε: «Αυτά που έκαναν άλλες χώρες, η Ελλάδα δεν μπόρεσε να τα κάνει, γιατί κάποιοι πίστευαν ότι η Ελλάδα δεν είναι προορισμένη για να κάνει αυτά». Δηλαδή, μιλάμε για τοποθετήσεις για τις οποίες δεν ήταν συνεννοημένος κανείς με κανέναν από αυτούς. Η τοποθέτησή τους είναι αφοπλιστική.

Κλείνω με την τελευταία τοποθέτηση, όπου ο κ. Μιχαλίτσης μίλησε και είπε: «Επιτέλους για την ΕΡΤ είναι κάτι θετικό». Είδα ότι σε κάποιους συναδέλφους δεν άρεσε το «επιτέλους για την ΕΡΤ» και κάποια θέματα που είπε για την ΕΡΤ. Είπαν δε πως «ξέρεις, ο ελληνικός λαός πληρώνει την ΕΡΤ». Ναι, ο ελληνικός λαός πληρώνει την ΕΡΤ, όπως ο γερμανικός λαός πληρώνει για τη γερμανική ραδιοτηλεόραση την κρατική, όπως ο ιταλικός λαός πληρώνει για την ιταλική ραδιοτηλεόραση. Υπάρχει πολιτισμένη δημοκρατική χώρα στον κόσμο που να μην έχει κρατική ραδιοτηλεόραση; Για όνομα του Θεού και της Παναγίας. Βεβαίως. Δηλαδή, προσπαθούν να αποτινάξουν, να αποβάλουν τις ευθύνες τους;

Κύριε συνάδελφε, η αναφορά που σας έκανα για την Ιταλία και για όλες τις υπόλοιπες ευρωπαϊκές χώρες δεν σας ικανοποιεί; Αμφιβάλλετε ότι υπάρχει ανάγκη να έχει μια χώρα κρατική ραδιοτηλεόραση; Δηλαδή, θα πρέπει μια χώρα να εξαρτάται από την ιδιωτική; Όπου θέλουμε μιλάμε για ιδιωτικά συμφέροντα, χρησιμοποιούμε διαφορετικές λέξεις ανάλογα με το πώς μας συμφέρει. Να σας πω και κάτι άλλο. Τα ιδιωτικά κανάλια ως τώρα ποιοι τα πλήρωναν; Ο ελληνικός λαός δεν τα πλήρωνε; Όταν χρησιμοποιούσαν δωρεάν τις ραδιοσυχνότητες, χωρίς να πληρώσουν τίποτα, αυτό τι σημαίνει; Δεν είναι ένας έμμεσος τρόπος οικονομικής ενίσχυσης αυτών των ιδιωτικών φορέων από πλευράς των πολιτών;

Και βλέπετε ότι αυτός ο διαγωνισμός που έγινε - αυτό ήταν σημαντικό - πόσα έχουμε χάσει όλα αυτά τα χρόνια. Είναι σημαντικά τα ποσά τα οποία έχουμε χάσει.

Ο συγκεκριμένος άνθρωπος κλείνει στην τοποθέτησή του λέγοντας κάτι το οποίο εμένα πραγματικά με συνεπήρε. Είπε: «Δεν υπήρχε ενιαίος φορέας διαχείρισης και χρήσης και αυτό φάνηκε περισσότερο από τη διαχείριση των πυρκαγιών». Έκανε αναφορά στις μεγάλες πυρκαγιές που είχαν γίνει τότε στην Πελοπόννησο, όπου είχαμε θύματα, και είπε: « Εάν αυτό το οποίο συζητάμε τώρα είχε γίνει από τότε, δεν θα είχαμε αυτά τα τραγικά αποτελέσματα, γιατί θα υπήρχε συντονισμός στις υπηρεσίες». Και μιλάμε για την πυροσβεστική, αλλά και όλες τις υπόλοιπες υπηρεσίες οι οποίες ενεπλάκησαν στην πυρόσβεση ή στη διάσωση των ανθρώπων κλπ.

Προχωράω στον σχολιασμό μου για το νομοσχέδιο.

Κυρίες και κύριοι συνάδελφοι, η Ελλάδα προχωράει επιτέλους στην κατάρτιση εθνικής νομοθεσίας για την άσκηση διαστημικών δραστηριοτήτων, ενισχύοντας με τον τρόπο αυτό το ρόλο και την παρουσία της σε διεθνές επίπεδο μεταξύ των διαστημικών εθνών. Το διάστημα έχει ιδιαίτερα σημαντικό ρόλο στην καθημερινότητα του πολίτη, στην οικονομική ανάπτυξη, στη λειτουργία του κράτους και βεβαίως στην ασφάλεια και την άμυνα της χώρας. Είναι εκπεφρασμένη ανάγκη της χώρας μας, που έχει επισημανθεί εδώ και πολλά χρόνια, κάτι που συνειδητοποιήσαμε και από τις παρατηρήσεις του συνόλου του επιστημονικού κόσμου κατά την χθεσινή συνεδρίαση.

Η χώρα έχει μεγάλη ανάγκη τον Ελληνικό Διαστημικό Οργανισμό. Η Ελλάδα είναι από τις ελάχιστες χώρες της Ε.Ε. που δεν διαθέτει ένα αντίστοιχο φορέα σε σχέση με άλλα κράτη, προκειμένου να αξιοποιεί εμπορικά, επιστημονικά και ερευνητικά τα δικαιώματά της σε διαστημικό φάσμα, καθώς και την πληθώρα ερευνητικών και επιστημονικών εφαρμογών και πόρων που διαθέτουν οι ευρωπαϊκοί και διεθνείς οργανισμοί.

Επιβάλλεται να έχουμε μια εθνική στρατηγική για το διάστημα, η οποία θα επενδύει στο κομμάτι της έρευνας και ανάπτυξης. Η ίδρυση αυτού του οργανισμού θα αποτελέσει για τη χώρα ένα σημείο αναφοράς για όλα τα προγράμματα για διεθνείς και διακρατικές σχέσεις, όπως επίσης θα συντελέσει και στη χάραξη μιας ενιαίας πολιτικής από τη χώρα στο διάστημα τόσο για το τηλεπικοινωνιακό διάστημα, αλλά και για τις διάφορες εφαρμογές που υπάρχουν στην καθημερινότητα.

Θεωρούμε, λοιπόν, όλη αυτή την κίνηση μια πραγματικά διαρθρωτική αλλαγή σαν αυτές που χρειάζεται η χώρα. Μία κίνηση, η οποία θα πετύχει να προσελκύσει πολύ σημαντικές επενδύσεις στη χώρα, αλλά και να φέρει πίσω ερευνητικά αναπτυξιακά έργα και κυρίως του άξιου επιστημονικού μας δυναμικού. Χρειάζεται συντονισμός, προγραμματισμός και στρατηγικό πλαίσιο για να διεκδικηθεί αυτή η συμμετοχή της χώρας στο διάστημα.

Κυρίες και κύριοι συνάδελφοι, το είπαμε και χθες, οι νέες τεχνολογίες θα φέρουν σημαντική βελτίωση στην καθημερινότητα των πολιτών, καθώς θα καλύπτουν με συνέπεια τις ιδιαίτερες ανάγκες απομακρυσμένων περιοχών με ευρύτερη κάλυψη του δικτύου, ενώ όσον αφορά τον πρωτογενή τομέα, η περαιτέρω χρήση ψηφιακών εφαρμογών στη γεωργία θα βελτιστοποιήσει την παραγωγή, άρα την τοπική και εθνική οικονομία.

Πριν κλείσω, κ. Υπουργέ, θα ήθελα να επαναλάβω την ανάγκη, την πρόταση - και άκουσα προηγουμένως με ικανοποίηση ότι το βλέπετε θετικά - για την αύξηση από 7 σε 9 των μελών του Δ.Σ., με την προσθήκη ενός από την εθνική άμυνα, γιατί βλέπουμε ότι ασχολείται και με την άμυνα της χώρας, δηλαδή εξυπηρετεί και το Υπουργείο Εθνικής Άμυνας, η χρήση αυτών των μέσων. Άρα, χρειάζεται ένα άτομο από το Υπουργείο Εθνικής Άμυνας, αλλά και ένας ακόμη από την ψηφιακή πολιτική, θα έλεγα, κ. Υπουργέ.

Το σχέδιο νόμου ενισχύει, οργανώνει και διασφαλίζει την παρουσία μας στο διάστημα και για το λόγο αυτό το στηρίζουμε. Σας ευχαριστώ.

ΕΥΗ ΚΑΡΑΚΩΣΤΑ (Προεδρεύουσα των Επιτροπών): Τον λόγο έχει ο Ειδικός Αγορητής της Ένωσης Κεντρώων, ο κ. Ιωάννης Σαρίδης.

ΙΩΑΝΝΗΣ ΣΑΡΙΔΗΣ (Ειδικός Αγορητής της Ένωσης Κεντρώων): Κύριε Υπουργέ, κυρίες και κύριοι συνάδελφοι, «γελά ο μωρός καν τι μη γελοίον ει».

Εξετάζουμε σήμερα μια σημαντική νομοθετική πρωτοβουλία, η οποία φιλοδοξεί να καλύψει ένα πάρα πολύ μεγάλο κενό. Πρόκειται για το κενό που καθόρισε και ενίσχυσε την αδιάφορη, μέχρι σήμερα, στάση της οργανωμένης ελληνικής πολιτείας απέναντι σε όσους δεν γελάνε καθόλου όταν μιλάμε για ελληνική διαστημική δραστηριότητα. Για γέλια είναι όσοι άφησαν τα πράγματα στην τύχη τους. Για γέλια είναι όσοι αδιαφόρησαν και όχι οι 3.000 Έλληνες επιστήμονες, που όχι μόνο πίστεψαν στη χώρα μας και έμειναν εδώ, αλλά παλεύουν για τον ευγενικό σκοπό της ανθρωπότητας, που δεν είναι κανένας άλλος παρά μόνο κατάκτηση του διαστήματος.

Είναι ο πιο ευγενικός από τους σκοπούς μας γιατί είναι ξεκάθαρο πια σε όλους πως ο μοναδικός τρόπος για να τον πετύχουμε είναι να τον επιδιώξουμε όλοι μαζί, συνολικά, ως ανθρωπότητα.

Έχοντας, λοιπόν, ξεκαθαρίσει πως εμείς, στην Ένωση Κεντρώων, δε βρίσκουμε τίποτα το γελοίο όταν μιλάμε για τη συμμετοχή της Ελλάδας στην πανανθρώπινη προσπάθεια να εξερευνήσει, να μάθει και να εξελιχθεί, προχωρώ στο σχολιασμό του περιεχομένου του νομοσχεδίου.

Αγαπητοί συνάδελφοι, η πρόταση του Υπουργείου διακρίνεται σε τρία κεφάλαια. Στο πρώτο, παρουσιάζεται ένα ρυθμιστικό και κανονιστικό πλαίσιο λειτουργίας και συντονισμού της διαστημικής δραστηριότητας. Με τις διατάξεις του δεύτερου κεφαλαίου, ιδρύεται και στελεχώνεται ο Ελληνικός Οργανισμός Διαστήματος, ο οποίος θα επιφορτιστεί με όλες τις ευθύνες που προκύπτουν από το πλαίσιο του πρώτου κεφαλαίου. Στο τρίτο κεφάλαιο ρυθμίζονται, μεταξύ άλλων, ζητήματα που αφορούν τις ηλεκτρονικές επικοινωνίες.

Στο πρώτο κεφάλαιο, στα άρθρα 1 έως 17, επιχειρεί το Υπουργείο να βάλει κανόνες σε ένα παρατημένο και άναρχο, μέχρι σήμερα, τοπίο.

Το άρθρο 1 το περίμενε με αγωνία ο επιστημονικός κόσμος. Πλέον, από δω και πέρα, με τις διατάξεις του άρθρου 1, εκτός του ότι ρυθμίζονται, επιτέλους, οι διαδικασίες αδειοδότησης και εποπτείας των διαστημικών δραστηριοτήτων, επιπλέον, η φράση «χρησιμοποιούμενα για τις διαστημικές δραστηριότητες αντικείμενα που εκτοξεύονται στο εξατμοσφαιρικό διάστημα» παύει να έχει αστεία διάσταση και κόβεται κάθε περιθώριο ειρωνικών χαρακτηρισμών.

Μεταξύ άλλων, λοιπόν, με τις διατάξεις του άρθρου 1 και τα άρθρα 11 και 13, καθορίζεται η διεθνής ευθύνη του ελληνικού κράτους για τυχόν ζημιές που μπορεί να προκληθούν από αυτά τα αντικείμενα.

Λαμβάνοντας αυτά τα δεδομένα υπόψη, αναγκαζόμαστε να είμαστε πολύ προσεκτικοί κατά την εξέταση του παρόντος νομοσχεδίου. Η διαδικασία της αδειοδότησης διαστημικών δραστηριοτήτων οφείλει να είναι μεν πολύ αυστηρή, αλλά θα πρέπει να είναι και εξίσου ευέλικτη και να μην αφήνει να χάνονται ευκαιρίες λόγω γραφειοκρατίας.

Το αν θα πετύχουμε να ισορροπήσουμε ανάμεσα στον αποκλεισμό, από τη μια, των οπορτουνιστικών και πρόχειρων προτάσεων και στην ενίσχυση, από την άλλη, των πραγματικά καινοτόμων και πρωτοποριακών ιδεών, θα φανεί στην πορεία.

Δε μπορεί κανείς να προβλέψει εάν το προτεινόμενο πλαίσιο θα αντέξει στις δοκιμασίες, στις οποίες θα εκτεθεί από τη λειτουργία των αγορών. Γι' αυτό το λόγο, αποκτά ιδιαίτερη σημασία το ότι επιλέξατε - και ορθώς, κατά τη γνώμη μου - ως βάση για τη νομοθετική σας πρωτοβουλία, τα ειρηνικά πρότυπα που επικύρωσε ο ΟΗΕ το 2013.

Οι όροι της αδειοδότησης, όπως και το περιεχόμενο των φακέλων των αιτήσεων, που περιγράφονται αντιστοίχως, στα άρθρα 4, 5, καθώς και στις διατάξεις του άρθρου 6, για τις περιβαλλοντικές επιπτώσεις, καθορίζονται, εν πολλοίς, από τον Υπουργό.

Το περιθώριο που έχουμε για να εξετάσουμε τη λειτουργικότητα των άρθρων αυτών και να εκτιμήσουμε τη βιωσιμότητα και την αποτελεσματικότητα τους είναι πολύ μικρό, κύριε Υπουργέ. Ο αντικειμενικός σχολιασμός των άρθρων αυτών, όπως και αρκετών άλλων, είναι πως ο Υπουργός θα έχει το μεγαλύτερο μερίδιο της ευθύνης.

Κύριε Υπουργέ, επιτρέψτε μου να σας πω κάτι που αφορά όχι εσάς, προσωπικά, αλλά και οποιονδήποτε άλλο έρθει στη θέση σας στο μέλλον. Θα δείχνατε εσείς εμπιστοσύνη απέναντι σε μια τέτοια συγκέντρωση αρμοδιοτήτων από κάποιον άλλον, στο μέλλον;

Προχωρώ στα άρθρα 18 έως 24 του δεύτερου κεφαλαίου. Με το άρθρο 18, συστήνεται ΔΕΚΟ, με την επωνυμία «Ελληνικός Διαστημικός Οργανισμός Α.Ε.». Κατανοούμε την ιδιαίτερη ανάγκη για ευελιξία στα ζητήματα που αφορούν στις διαστημικές δραστηριότητες. Τα πράγματα κρίνονται πολύ συχνά μέσα σε δευτερόλεπτα και η γραφειοκρατία μπορεί να έχει μοιραίες επιπτώσεις.

Δεν έχουμε πειστεί, όμως, πως το μείγμα που προτείνετε να λειτουργήσει, θα λειτουργήσει εύρυθμα. Δεν έχουμε, όμως, η αλήθεια να λέγεται και κάποια εναλλακτική πρόταση να προτείνουμε.

Ως εκ τούτου, θα θέλαμε τη διαβεβαίωση σας ως προς το πώς αντιλαμβάνεστε τον ρόλο του Υπουργού, ως υποβοηθητικό στην πορεία της δημιουργίας και ανεξαρτητοποίησης του εν λόγω οργανισμού. Σ' αυτό το σημείο, θα ήθελα να επαναλάβω και την παρατήρησή μου, που κάναμε και χθες, πως θα πρέπει να εξετάσουμε το αν είναι απαραίτητη ή όχι η πρόβλεψη για συμμετοχή εκπροσώπου του Υπουργείου Εθνικής Άμυνας στον Οργανισμό Διαστήματος. Θα ήθελα να επιμείνω σε αυτό και αποτελεί θέση και της Ένωσης Κεντρώων και θα θέλαμε να εξεταστεί με σοβαρότητα.

Προχωρώντας παρακάτω, θα ήθελα να σχολιάσω πως μας προβληματίζει και εμάς το άρθρο 21 για τη στελέχωση και τις προσλήψεις, αλλά δεν είναι κάτι που το συναντάμε και για πρώτη φορά από την Κυβέρνηση. Θα παρακολουθήσουμε στενά τις διαδικασίες, έτοιμοι να βοηθήσουμε μέσω της άσκησης κοινοβουλευτικού ελέγχου.

Το τρίτο κεφάλαιο που αποτελείται από τα άρθρα 25 και 28 περιέχει κάποιες πολύ σημαντικές διατάξεις. Με το άρθρο 25, σας κατηγορούν πως «βάζετε χέρι» σε αποθεματικά με σκοπό την κάλυψη του κόστους της συγκρότησης του Συμβουλίου Διαστημικής Πολιτικής, το οποίο θα έχει συμβουλευτικά καθήκοντα προς τον Υπουργό και θα πρέπει να απασχολεί και φοιτητές. Έχουμε πάρα πολλές φορές επιχειρηματολογήσει υπέρ της διασύνδεσης των πανεπιστημίων με την αγορά και θα πρέπει, λοιπόν, να εξετάσετε την πρόταση να αξιοποιήσετε αυτά τα αποθεματικά. Προς αυτή την κατεύθυνση και να διασφαλίσετε πως θα τηρηθεί η αξιοκρατία και θα κυριαρχήσει η διαφάνεια. Αλλιώς, το Υπουργείο και εσείς προσωπικά θα είστε εκτεθειμένος στην κριτική περί αυθαιρεσιών.

Είμαστε σύμφωνοι με τα άρθρα 26 και 27, όπου λύνονται αντιστοίχως κάποια ζητήματα που χρονίζουν σχετικά με τη λειτουργία των ταχυδρομείων, καθώς και το θέμα των δαπανών των παιδικών κατασκηνώσεων των υπαλλήλων του Υπουργείου.

Πολύ σημαντικό είναι και το άρθρο 28 σχετικά με την ΕΡΤ. Είναι απαράδεκτο Έλληνες να μην έχουν πρόσβαση στην ελληνική τηλεόραση επειδή δεν βόλεψε κάποιους επιχειρηματίες.

Πριν κατέβω από το βήμα, θα ήθελα να κάνω ένα μοναδικό σχόλιο που πιστεύω ότι πρέπει να γίνει σήμερα και όσο είναι ακόμα σε ελληνικά εδάφη η εξέλιξη της επίσκεψης του κ. Ερντογάν. Ο Τούρκος Πρόεδρος ήρθε στην Ελλάδα για να «αρπάξει». Ο Τούρκος Πρόεδρος ήρθε στην Ευρώπη για να απειλήσει. Ο Τούρκος Πρόεδρος ήρθε στη Δύση για να υβρίσει και να καταχραστεί. Αυτά έκανε σήμερα και ας δούμε όλοι μαζί στο αύριο, ως Έλληνες, να βρούμε και να δώσουμε μια απάντηση από κοινού σε όλα αυτά που έκανε ο Τούρκος Πρόεδρος Ερντογάν. Ευχαριστώ.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Τον λόγο έχει ο κ. Αμυράς.

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Ευχαριστώ, κύριε Πρόεδρε. Θα ήθελα να πω δύο λόγια για την ΕΡΤ και την Digea και θα τοποθετηθώ για τα υπόλοιπα στην Ολομέλεια.

Τρεις φορές η Κυβέρνηση της Ν.Δ. με το ΠΑ.ΣΟ.Κ. προκήρυξε διαγωνισμό μέσω της ΕΡΤ για την αγορά των ψηφιακών πομπών της ΕΡΤ. Τρεις φορές «πήγε άκλαυτος» αυτός ο διαγωνισμός. Βγαίνετε τώρα και λέτε ότι αυτό που έκαναν οι προηγούμενοι ήταν «σημαδεμένα χαρτιά» και να μην προχωρήσει η ΕΡΤ στην προκήρυξη για την αγορά των 320 ψηφιακών πομπών, για να απεξαρτηθεί από την Digea.

Πάμε να δούμε, λοιπόν, τώρα τις δικές σας ημέρες. Επί των δικών σας ημερών, δηλαδή από το 2015 έως και σήμερα, δύο φορές έχει προσπαθήσει η ΕΡΤ να αγοράσει τους πομπούς, δηλαδή προκήρυξε τον συγκεκριμένο διαγωνισμό. Και τις δύο φορές κατέπεσε από το Ελεγκτικό Συνέδριο. Γιατί; Διότι, υπήρξαν λάθη, όχι στα χαρτιά των ιδιωτικών εταιρειών που μας είπατε - στην ουσία μία ήταν που έτρεχε στους διαγωνισμούς - αλλά στο τεύχος της προκήρυξης. Επί δύο δηλαδή φορές, προσπαθήσατε να κάνετε αυτό που είχατε ως προεκλογική σημαία, να απεξαρτήσετε την ΕΡΤ από την Digea. Και τις δύο φορές, όμως, με ευθύνη της ΕΡΤ, δεν προχώρησε ο διαγωνισμός.

Αυτό δεν σας προβληματίζει;

Δεν σας προβληματίζει, επίσης, και δεν έχετε ένα σχόλιο να μου κάνετε, για το ότι η ΕΡΤ αναγκάστηκε και μετά από δική μου πίεση - παρότι δεν χρησιμοποιώ πρώτο πρόσωπο σχεδόν ποτέ στις δημόσιες τοποθετήσεις μου, αλλά μετά από ερωτήσεις που κατέθετα στις δημόσιες παρεμβάσεις μου - απάντησε και είπε: «Τελικά έχετε δίκιο, κάναμε εμείς λάθη και θα αναθέσουμε σε ιδιωτική εταιρεία να συντάξει την προκήρυξη του διαγωνισμού για την προμήθεια των ψηφιακών πομπών». Άρα, δεν έχετε ευθύνες εσείς επί των ημερών σας;

Εγώ θυμάμαι το 2015 πως είχαμε ξανακάνει αυτή τη κουβέντα στην Ολομέλεια και είχατε πει: «Πρώτη μας προτεραιότητα είναι να απεξαρτήσουμε την ΕΡΤ από την Digea». Δεν τη βλέπω για πρώτη προτεραιότητα. Έχουμε φτάσει στα τρία χρόνια και είστε 3-2 με τους προηγούμενους, σε σχέση με την ΕΡΤ και την Digea, τρεις φορές οι προηγούμενοι, δύο φορές εσείς. Αποτύχατε να κάνετε αυτό που λέγατε ότι είναι ζωτικής σημασίας για την ΕΡΤ και τον πολίτη.

Να σας πω και το άλλο, ότι υπάρχουν χρήματα από το ΕΣΠΑ - εγκεκριμένα, έτοιμα, ολοκληρωμένη μελέτη - για την πλήρη τηλεοπτική κάλυψη της ορεινής Ανατολικής Μακεδονίας και Θράκης. Ναι, υπήρχαν τα χρήματα, 2,3 εκατομμύρια ευρώ από το ΕΣΠΑ. Έκανα σχετική ερώτηση και ξέρετε τι μου απαντήσατε; Με παραπέμψατε σε ένα χαρτί της ΕΕΤΤ και τι μου λέει η ΕΕΤΤ; Δηλαδή, δεν θέλω να την σχολιάσω αυτή την απάντηση, αλλά ήταν φαιδρή απάντηση. Μου έλεγε: «Κύριε Αμυρά, συγχέετε την προηγούμενη ΕΡΤ3 με την σημερινή». Εγώ την συγχέω; Μας κοροϊδεύουν; Ίδιο κτίριο, ίδιο προσωπικό. Όλοι οι ίδιοι που συμμετείχαν, που δουλεύαν στην ΕΡΤ3 προ του «μαύρου», συμμετέχουν και δουλεύουν και σήμερα.

Τι άλλαξε; Άλλαξε η σφραγίδα. Αυτό εμποδίζει την διοίκηση της ΕΡΤ και το εποπτεύον Υπουργείο να πει ότι εδώ υπήρχε ΕΣΠΑ εγκεκριμένο, έτοιμο: «Αειφόρος Ανάπτυξη και Ποιότητα Ζωής της Περιφέρειας Ανατολικής Μακεδονίας και Θράκης», ύψος χρηματοδότησης 2,3 εκατομμύρια ευρώ, 100% επιδοτούμενο. Είχε εγκριθεί, δεν υλοποιήθηκε ποτέ, επειδή έκλεισε τότε η ΕΡΤ.

ΜΑΡΙΟΣ ΚΑΤΣΗΣ (Εισηγητής του ΣΥ.ΡΙΖ.Α.): ΕΣΠΑ της Περιφέρειας;

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Αυτό σας αφορά; Εσείς που κόπτεστε, που μου λέγατε για τις ορεινές περιοχές και ότι δεν βλέπει ο κόσμος τηλεόραση, έχετε τα χρήματα, υπάρχει το ΕΣΠΑ. Γιατί; Τι σας έφαγε εκεί; Η γραφειοκρατία;

Όσο για το άλλο, δεν ακούω κανένα σχόλιο, για αυτό που σας είπα για την Digea και για τις λανθασμένες προκηρύξεις.

ΜΑΡΙΟΣ ΚΑΤΣΗΣ (Εισηγητής του ΣΥΡΙΖΑ): (*ομιλεί εκτός μικροφώνου).*

ΓΕΩΡΓΙΟΣ ΑΜΥΡΑΣ (Ειδικός Αγορητής του «Ποταμιού»): Εσείς δεν έχετε ιδέα καν για αυτά που σας λέω. Για πείτε μου, λοιπόν, για ποιον λόγο δεν προχώρησε επί των «ημερών Παππά» η προκήρυξη των 320 ψηφιακών πομπών και πόσο κόστιζε; Σιωπή. Δεν γνωρίζετε τίποτα. Γι' αυτό, μην με διακόπτετε εμένα όταν λέω κάτι, γιατί εγώ είμαι πάντοτε ενημερωμένος. Θα περιμένω απαντήσεις για αυτά από τον αγαπητό κ. Υπουργό, αν όχι σήμερα, στην Ολομέλεια. Θα σας τα δώσω εγώ όλα τα χαρτιά και εσείς ελάτε να μου απαντήσετε.

Πάμε στο σχέδιο νόμου για τα διαστημικά, στο παρόν σχέδιο νόμου. Το βασικό μου σχόλιο είναι: άλλη δουλειά κάνει ο αστροναύτης, άλλη δουλειά κάνει ο Υπουργός. Το διάστημα και η εξερεύνησή του ανήκει στους επιστήμονες, άρα εκείνοι πρέπει να έχουνε πρώτο λόγο και όχι ο Υπουργός. Βεβαίως, ο Υπουργός, βάσει των καθηκόντων του, πρέπει να θέσει τις προϋποθέσεις και τους όρους για να προχωρήσει ο Διαστημικός Οργανισμός, αλλά δεν μπορεί ο Υπουργός να είναι ο βασικός παίκτης σε αυτό τον νέο Οργανισμό. Το είπαν και άλλοι συνάδελφοι. Εγώ μέτρησα 24 Υπουργικές Αποφάσεις από την χορήγηση των αδειών μέχρι την πρόσληψη των υπαλλήλων. Σε όλα υπογράφει ο Υπουργός. Γιατί;

Και βεβαίως, εγώ το λέω και για εσάς, για να σας ξεκουράσω από το βεβαρημένο σας χαρτοφυλάκιο, όπως επίσης το λέω για να σας πω ότι εσείς μπορεί να έχετε αυτοπεποίθηση για τον εαυτό σας. Έχετε την ίδια εμπιστοσύνη και πίστη για τους επόμενους που θα έρθουν, όπου με μια υπογραφή θα παύουν τις διοικήσεις; Με μια υπογραφή θα μπορεί να πάψει τη διοίκηση.

Σας λέω ότι εσείς θεωρείτε ότι υπάρχει δικλίδα ασφαλείας αν έρθει οποιοσδήποτε Υπουργός στη συνέχεια με μια υπογραφή.

ΝΙΚΟΛΑΟΣ ΠΑΠΠΑΣ (Υπουργός Ψηφιακής Πολιτικής Τηλεπικοινωνιακής Ενημέρωσης): Λέω να έχουμε στο νου μας ότι ο καθένας, ο οποίος υπηρετεί χαρτοφυλάκιο, το κάνει επειδή έχει την εμπιστοσύνη του Πρωθυπουργού και ο Πρωθυπουργός, που έχει την «αρμοδιότητα των αρμοδιοτήτων», είναι στη θέση που είναι γιατί έχει την εμπιστοσύνη του λαού. Η δική μου εμπιστοσύνη θα έχει πάρα πολύ μικρή σημασία για όποιον έχει το χαρτοφυλάκιο μετά από μένα. Καταλάβατε;

ΓΕΩΡΓΙΟΣ ΑΛΕΥΡΑΣ (Ειδικός Αγορητής του «Ποταμιού»): Τότε, φανταστείτε, λοιπόν, την κυρία Άννα- Μισέλ Ασημακοπούλου να σας διαδεχθεί στην επόμενη Κυβέρνηση στο Υπουργείο. Όταν λοιπόν με τη δική της υπογραφή καταργήσει τη διοίκηση του οργανισμού που σήμερα συστήνεται, θα έλεγα ότι αυτό δεν δείχνει μια ομαλή συνέχεια της δημόσιας διοίκησης και δη σε θέματα επιστημονικού ενδιαφέροντος.

Θα πρέπει οι Υπουργοί να έρχονται και να παρέρχονται, αλλά όχι τα μέλη, οι φορείς, οι άνθρωποι που στελεχώνουν θεσμούς που μας πάνε μπροστά. Είναι μια διαφορετική προσέγγιση, άκρως διαφορετικής πολιτισμικής αντίληψης που έχουμε.

Θέλω να κάνω κάποιες επισημάνσεις για κάποια άρθρα. Για το άρθρο 4, για παράδειγμα, που θέτει τα κριτήρια και τις προϋποθέσεις και ορίζει ότι θα χορηγείται η άδεια από τον Υπουργό, θα ήθελα να ξέρω πώς αυτά μπορούμε να τα περιγράψουμε, ποια θα είναι αυτά τα κριτήρια για τα άρθρα 3 και 4. Όπως επίσης, στην παρ. 3 του άρθρου 4, με ποια κριτήρια θα μπορεί ο Υπουργός να επιβάλει πρόσθετους όρους; Διευκρινιστικά το ρωτάω, διότι αυτό δεν φαίνεται. Θα υπάρχει κάποια έκθεση κάποιου νομοθετικού οργάνου, κάποιων συμβούλων, πάνω στα οποία θα βασίζεστε;

Επίσης, το άρθρο 7 έχει μια σημασία. Δεν καθορίζει το άρθρο 7 τα κριτήρια και τις προϋποθέσεις έγκρισης ή απόρριψης της αίτησης από τον αρμόδιο Υπουργό. Μήπως αυτό πρέπει να υπάρχει, ούτως ώστε να προλάβουμε τυχόν δικαιώσεις, δικαστικά, των προσφευγόντων και τυχόν πρόστιμα σε βάρος της Ελλάδας; Είναι και αυτό ένα θέμα που με απασχολεί.

Το ίδιο ισχύει και για το άρθρο 9. Δεν καθορίζει τα κριτήρια και προϋποθέσεις ανάκλησης και αναστολής της άδειας. Άρα, επαναλαμβάνω την ίδια ερώτηση.

Το άρθρο 11, για να μη λέτε ότι είμαι κακόπιστος, θεωρώ ότι είναι σωστό και διασφαλίζει τα συμφέροντα του Ελληνικού Δημοσίου και στο βασικό ερώτημα πώς γίνεται να έχουμε μια ιδιωτική εταιρεία Α.Ε., που όμως να είναι ΔΕΚΟ, εγώ θα έλεγα ότι η απάντηση θα έπρεπε να είναι διαφορετική. Θα έπρεπε, δηλαδή, να είναι πραγματικά Α.Ε. με όρους λειτουργίας και ευχέρειας δράσης Α.Ε. και όχι μιας ΔΕΚΟ. Διότι, τις ΔΕΚΟ τις ζούμε.

Ζούμε τον τρόπο με τον οποίο με τον οποίο στελεχώνονται, ζούμε τον τρόπο με τον οποίο υλοποιούνται και οι περισσότερες έχουν πολύ φτωχά αποτελέσματα. Για να μην πω και για τότε που είχαν «στηλώσει τα πόδια» και ήθελαν να μπουν στο ενιαίο μισθολόγιο. Άρα, το αποφασιστικό σημείο διορισμού όλων των μελών από έναν Υπουργό σε μια ΔΕΚΟ, εμένα δεν με κάνει καθόλου αισιόδοξο, ότι ο διαστημικός οργανισμός θα μπορέσει πραγματικά να εκτοξευθεί προς το διάστημα μεταφορικώς και κυριολεκτικώς με συμμετοχή σε ερευνητικά προγράμματα άλλων χωρών πιο προηγμένων μέσα στα οποία θα μπορούσαμε και εμείς να έχουμε παρουσία.

Τώρα, η προβληματική γι' αυτό το θέμα που σας λέω φαίνεται και στο άρθρο 21. Επιτρέπονται κατά παρέκκλιση αποσπάσεις, μετακινήσεις υπαλλήλων του Υπουργείου Ψηφιακής Πολιτικής. Όπως επίσης, για το άρθρο 21, κάνατε και ένα σχόλιο για την πρόσληψη επιστημόνων εγνωσμένης αξίας. Μας είπατε πως δεν θα αμείβονται με τα του νεοεισερχόμενου δημοσίου υπαλλήλου. Σαφές και σωστό είναι αυτό, αλλά και το ότι δεν θα αμείβονται υπέρογκα. Αυτό έλειπε. Μπορείτε να μας πείτε όμως περίπου πόσο θα αμείβονται; Για να καταλάβουμε. Να λοιπόν κάτι που εσείς θα το αντιμετωπίσετε μπροστά σας, υπογράφοντας τον τρόπο πρόσληψης και τις αμοιβές. Είστε έτοιμος γι' αυτό ή όχι; Δώστε μας λοιπόν πρακτικά τις αμοιβές για να καταλάβουμε αν αυτά που λέτε τα εννοείτε ή θα «ξεχειλώσουν» με την πάροδο του χρόνου και θα πάμε σε καταστάσεις που δεν μας αρέσουν καθόλου.

Τέλος, για το άρθρο 25 παρ. 2, σε ό,τι αφορά το Συμβούλιο Διαστημικής Πολιτικής, εγώ θα σας έλεγα - εκτός και εάν κάνω λάθος - να δοθεί τρόπος να αξιοποιηθεί περισσότερο η γνώση και η εμπειρία της Γενικής Γραμματείας Έρευνας και Τεχνολογίας. Στη Γενική Γραμματεία έχουν ανθρώπους πολύ σοβαρούς, δοκιμασμένους επιστήμονες και θα έλεγα ότι θα πρέπει να συμμετέχουν περισσότερο.

Αυτά είχα να κάνω ως πρώτο σχόλιο σε ό,τι αφορά τα άρθρα και περιμένω τις απαντήσεις σας είτε στην επόμενη συνεδρίαση είτε στην Ολομέλεια και ειδικά για τα θέματα της ΕΡΤ και της DIGEA που σας έθιξα. Σας ευχαριστώ πολύ.

ΔΗΜΗΤΡΙΟΣ ΓΑΚΗΣ (Προεδρεύων των Επιτροπών): Κι εμείς ευχαριστούμε τον κ. Αμυρά. Κυρίες και κύριοι συνάδελφοι, ολοκληρώθηκε η συζήτηση για το νομοσχέδιο του Υπουργείου Ψηφιακής Πολιτικής, Τηλεπικοινωνιών και Ενημέρωσης, με τίτλο «Αδειοδότηση διαστημικών δραστηριοτήτων - Καταχώριση στο Εθνικό Μητρώο Διαστημικών Αντικειμένων - Ίδρυση Ελληνικού Διαστημικού Οργανισμού και λοιπές διατάξεις».

Θα συνεχίσουμε τη Δευτέρα 11 Δεκεμβρίου και ώρα 15:00`, με την β’ ανάγνωση του νομοσχέδιου.

Στο σημείο αυτό γίνεται η γ΄ ανάγνωση των καταλόγων των μελών των Επιτροπών.

Από τη Διαρκή Επιτροπή του Δημόσιας Διοίκησης, Δημόσιας Τάξης και Δικαιοσύνης παρόντες ήταν οι Βουλευτές κ.κ. Γάκης Δημήτρης, Κοζομπόλη Παναγιώτα, Μορφίδης Κώστας, Ασημακοπούλου Άννα – Μισέλ, Βλάχος Γεώργιος, Καραγκούνης Κωνσταντίνος, Καρασμάνης Γεώργιος, Αντωνίου Μαρία, Παναγιωτόπουλος Νικόλαος και Σαρίδης Ιωάννης

Από τη Διαρκή Επιτροπή Παραγωγής και Εμπορίου παρόντες ήταν οι Βουλευτές κ.κ. Καρακώστα Εύη, Κάτσης Μάριος, Σταμάτης Δημήτριος, Στύλιος Γεώργιος, Κωνσταντινόπουλος Οδυσσέας, Τάσσος Σταύρος, Καμμένος Δημήτριος και Αμυράς Γεώργιος

Τέλος και περί ώρα 17.20΄ λύθηκε η συνεδρίαση.

**Ο ΠΡΟΕΔΡΕΥΩΝ ΤΩΝ ΕΠΙΤΡΟΠΩΝ**

**ΔΗΜΗΤΡΙΟΣ ΓΑΚΗΣ**

**ΑΝΤΙΠΡΟΕΔΡΟΣ ΤΗΣ ΔΙΑΡΚOYΣ ΕΠΙΤΡΟΠΗΣ ΔΗΜΟΣΙΑΣ ΔΙΟΙΚΗΣΗΣ,**

**ΔΗΜΟΣΙΑΣ ΤΑΞΗΣ ΚΑΙ ΔΙΚΑΙΟΣΥΝΗΣ**